text:
CAMP BGEN OSCAR M FLORENDO – Agdagup iti P56 milion ti pateg dagiti maiparparit a droga a pinuoran dagiti opisial ti Philippine Drug Enforcement Agency ken ti Police Regional Officer 1 ditoy idi Pebrero 20.
Kinuna ni Police Chief Supt. Ricardo C. Marquez, PRO1 director, nga agdagup iti 495,490 dagiti nagduduma pedaso a marihuana ken 195,396.24 grams a shabu ti pinuoranda iti seremonia a naaramid ditoy ken tinabunuan ni Undersecretary Arturo G. Cacdac, Jr., director general ti PDEA.
Kinuna ni Marquez nga ipamatmat daytoy nga aktibidad ti nasinged a panagtitipkel ti PRO1, PDEA Regional Office 1, ken dagiti lokal a government units iti panangpugipogda iti illegal a droga iti lugar a responsibilidadda, a mangipatpatulod iti napigsa a mensahe kadagiti adda iti likudan dagitoy maikaniwas nga aramid.
Sinaksian pay dagiti nangangato nga opisial ti PDEA-RO1, PDEA-CAR ken PRO1, dagiti pannakabagi manipud iti AFP, Coast Guard, National Bureau of Investigation-CAR, Department of Justice, BITAG, dadduma a non-governmental organizations, ken lokal nga opisial ti gobierno ti La Union.
Kabayatanna, kinuna ni Cacdad a ti pannakapuor dagiti maiparparit a droga ket panagtungpal kadagiti pagannurotan para iti pannakakustodia ken disposision kadagiti nasamsam a napeggad a droga kas intuding ti Section 21, Article II of Republic Act 9165 wenno ti Comprehensive Dangerous Drugs Act of 2002, ken DDB Regulation No. 1, series of 2002.
Itay nabiit, nagisayangkat dagiti polis ken operatiba ti PDEA kadagiti nagtipon nga operasion a nagtungpal iti naballigi a pannakasamsam dagiti illegal a droga iti Dagupan City, iti tri-boundaries ti Ilocos Sur-Benguet-La Union ken dadduma a paset ti rehion.
Sangapulo ket pito a tattao a pakairamanan ti dua a menor de edad ti inaresto ti nagtitipon a bunggoy ti polis ken PDEA ken Naval Intelligence iti insayangkatda a drug bust iti Pagasa Village iti Bonuan Gueset, Dagupan City.
Nakasamsam dagiti polis kadagiti pakete ti shabu nga agdagsen iti nasurok a 200 grams, nadumaduma ti kalibrena a paltog, balbala, cash, ATM card, selpon ken nadumaduma a drug paraphernalia.
Mapapati a daytoy ti kadakkelan a nakumpiska dagiti polis iti kampaniada kontra droga.#


c: text/html

text:
(ILUKO VERSION)
Date published: November 27-December 3, 2017
Tunggal umili, kayatna nga adda panagsalagasag (transparency) ti amin a transaksyon iti gobierno lokal kalpasan a pinirmaan ni Presidente Duterte ti Freedom of Information (FOI) para iti executive branch idi napalabas a tawen 2016.
No adda kakaalibtakan a Local Government Units seknan ti implementasyon ti FOI, ti City Government of Laoag (CGL) ti kaunaan amin iti entero a Pilipinas a mangipakat ti Freedom of Information ordinance, segun iti press statement ti principal author a ni Sangguniang Panglalawigan member RB Ablan.
Itan ta naputaren ti FOI Manual para ti implementing rules and regulations babaen ti sibubukel a City Council nga idadauluan ni Bise Mayor Michael Fariñas ken inaprobaran ni Mayora Chevylle Fariñas, nawayan ti siasinno man nga umili iti pormal nga agkiddaw ti kopya iti napateg nga inpormasyon, dokumento wenno papeles, etcetera a kayatna a gun-oden ti ania man a maseknan nga opisina iti City Government of Laoag.
Adda proseso a masurot sakbay a mapatgan ti kiddaw. Ti adatna, mabalin a haan a maited ti kiddaw no adda rason ti maysa a maseknan a departamento a mang-reject. Numan pay kasta, mabalin ti ag-apela iti napusgan a Komite tapno maadal ti kiddaw.
Nabayag a tiempo nga inlabanda idiay Congreso nga adda koma FOI Act ti Pilipinas ngem kinontra dagiti adu a pwersa gapu ti nagduduma a rason.
Babaen ti FOI Act, manamnama itan ti pudpudno a panagsalagasag (transparency) ken partisipasyon dagiti umili iti panakagammulo ti transaksyon iti gobierno, nasional man wenno lokal.
Iti ababa a panna-o, maliklikanen dagiti sekreto nga aramid kas ti panagkunniber ken panaggundaway a tubeng iti panagdur-as ti sapasap nga ili ken umili.#

robotstxt: allowed

filter: keep


text:
1867
Ti tawen idi 1867 ket kadawyan a tawen a mangrugi iti Martes iti kalendario a Gregoriano ken ti kadawyan a tawen a mangrugi iti Domingo ti nabunbuntog iti 12 nga aldaw a kalendario a Huliano.
Paspasamak[urnosen | urnosen ti taudan]
Enero–Marso[urnosen | urnosen ti taudan]
- Pebrero 17 – Limmabas ti immuna a barko babaen ti Kanal Suez.
- Marso 1 March 1 – Naawat ti Nebraska a kas ti maika-37 nga estado ti Estados Unidos.
Naipasngay[urnosen | urnosen ti taudan]
Abril–Hunio[urnosen | urnosen ti taudan]
- Mayo 7 – Władysław Reymont, Polako a mannurat, nagungunaan ti Premio Nobel iti Literatura (pimmusay 1925)
- Hunio 8 – Frank Lloyd Wright, Amerikano nga arkitekto (pimmusay 1959)
- Hunio 28 – Luigi Pirandello, Italiano a mannurat, nagungunaan ti Premio Nobel iti Literatura (pimmusay 1936)
Hulio–Septiembre[urnosen | urnosen ti taudan]
- Agosto 14 – John Galsworthy, Ingles a mannurat, nagungunaan ti Premio Nobel iti Literatura (pimmusay 1933)
Oktubre–Disiembre[urnosen | urnosen ti taudan]
- Nobiembre 7 – Marie Curie, Naiyanak a Polako a sientista, nagungunaan ti Premio Nobel iti Kemika ken pisika (pimmusay. 1934)
Pimmusay[urnosen | urnosen ti taudan]
Hulio–Disiembre[urnosen | urnosen ti taudan]
- Enero 14 – Jean Auguste Ingres, Pranses a pintor (naipasngay 1780)
- Agosto 25 – Michael Faraday, Ingles a kemiko ken pisiko (naipasngay 1791)
Dagiti akinruar a silpo[urnosen | urnosen ti taudan]
Midia a mainaig iti 1867 iti Wikimedia Commons


text:
CANDON CITY – Masuspetsa a nangrugi ti uram iti maikadua a kadsaaran ti maysa a residensial a pasdek iti agarup 9:50 ti rabii ti Hunio 7 ket nagkayamkam ti apuy kadagiti sumagmamano nga establisimiento ditoy.
Kinuna ni Senior Fire Officer Modesto dela Cruz ti Bureau of Fire Protection ditoy siudad a mapapati a nagtaud ti uram iti nakasaksak a cellphone charger iti akinngato a kadsaaran ti residential building.
Segun ken ni dela Cruz, adda tallo a boarding house iti maikadua a kadsaaran idinto a babassit a business establishments ti adda iti baba.
Nauram ti nasao a residential building karaman dagiti sumagmamano a pasdek negosio idi rabii ti Hunio 7 a dimmapuan ti di pay ammo ti pategna a tagilako ken sanikua.
Karaman a nauram ti dua a dakkel a grocery stores, dua a beauty parlor, bakery ken sumagmamano pay nga establisimiento iti tiendaan publiko ditoy a masarakan iti Barangay San Isidro ditoy.
Segun iti inisial a report manipud ti Bureau of Fire Protection ditoy siudad nga idadauluan ni BFP Senior Inspector Nemesio Valenciano, nauram ti S4 Grocery Store, Tessie’s Store, B5 Bakery ken partial a nauram ti Julie’s Bakeshop ken dua a di nainaganan a beauty parlor.
Iti pannakaisurat daytoy, madama pay a madagdagup ti pateg dagiti dimmapo a sanikua ken tagilako.
Kinuna ni Senior Fire Officer 2 Modesto dela Cruz a dakkelen ti apuy idi makadanonda iti yan ti uram agsipud ta naaramid iti light materials ti residential building.
Kinuna ti fire officer a nakontrolda ti apuy kalpasan ti dua nga oras.
Timmulong iti pannakadepdep ti uram dagiti bombero manipud ti Tagudin, Sta. Cruz, Santa Lucia, Lidlidda, Santa Maria, Narvacan, Bantay, ken Vigan City.
Daytoy ti maikadua nga uram a napasamak iti dua a siudad ditoy Vigan iti las-ud ti nasurok makalawas laeng.
Idi Mayo 30, nauram met ti maysa a pagtagilakuan iti tiendaan publiko ti Vigan City.
Nauram ti Cristy’s Textile ket dimmapo dagiti aruaten ken kurtina a tagilako ditoy.
Mapapati a kandela ti nakaigapuan ti uram.#


text:
Aso
Ti napaamo nga aso (Canis lupus familiaris),[2] ket maysa a apo ti sebbangan ti kolor dapo a lobo (Canis lupus), maysa a kameng ti Canidae a pamilia iti mamaliano nga urnos ti Carnivora. Ti termino a "napaamo nga aso" ket sapasap a naus-usar para iti napaamo ken dagiti nadumaduma a kita a nawagteng. Ti aso ket mabalin nga isu ti immuna a napaamo nga ayup, ken isu ti kaaduan a natartaraken nga agob-obra, agananup, ken kadua nga ayup iti pakasaritaan ti tao. Ti balikas nga "aso" ket mabalin a kayatna a sawen pay ti lalaki a sebbangan ti aso,[3] a kasumbangir ti balikas nga "puta" para iti babai a sebbangan.
Dagiti nagibasaran[urnosen | urnosen ti taudan]
- ^ "Dagiti Mamal a sebbangan ti Lubong – Agkita: Canis lupus familiaris". Bucknell.edu. 2005. Naala idi 2012-03-12.
- ^ a b "Dagiti Mamal a Sebbangan ti Lubong – Agkita: lupus". Bucknell.edu. Naala idi 2010-08-10.
- ^ "Aso". Dictionary.com.
Bibliograpia[urnosen | urnosen ti taudan]
- Miklósi, Adám (2007). Panagkukua ti Aso, Ebolusion, ken Kasirib. Unibersidad ti Oxford a a Pagmalditan. ISBN 978-0-19-929585-2. doi:10.1093/acprof:oso/9780199295852.001.0001.
Dagiti akinruar a silpo[urnosen | urnosen ti taudan]
Midia a mainaig iti Aso iti Wikimedia Commons


text:
Friday, February 8, 2013
LIVESTOCK SECTOR, AGTULTULOY A MAPOKUSAN
Cabugao, Ilocos Sur – Iti pannaki-amad ti Web In-Action iti Pebrero 8, 2013, imbatad ni Dr. Melvin Castro, DVM/Municipal Livestock Coordinator nga agtultuloy ti madagdagus a pannakaidanon ti serbisio ti Beterinario kadagiti agsakit nga ayup ken dinguen a maipakaammo iti Opisina ti Municipal Agriculture Office ti ili. Agtultuloy latta met ti pannakabakuna dagiti aso iti Anti-rabies ken ayup ken dinguen iti pangkontra ti sakit. Malaksid iti naka-eskediul a Markasion kadagiti urbon nga animales babaen iti Taga-Munisipio, maipamaysa pay ti pannakaasikaso ti papeles iti maaramid a transaksion iti Cabugao Dayo iti tunggal aldaw ti Sabado.
Insupusop ni Dr. Castro nga ingunamgunamna kadagiti lumugar iti barangay a pappapananna a pagtalinaedenda koma a nadalus dagiti panganan ken bagi dagiti ayup ken dinguen tapno malapdan ti itataud ti sakit. Kasta met koma a maipaayan ti natalged a pagaponan/pagyanan dagiti ayup ken dinguen ken masalaknibanda iti nakaro a pudot ken lamiis wenno pannakababasa. Iti panagasikaso iti Livestock Sector, kidkiddawenna pay iti pannakitunos koma dagiti mannalon a mangsabat kadagiti programa ti Munisipio iti panangpasayaat ti industria ti animales iti Munisipalidad.
Kanaig itoy, innayon ni Dr. Castro nga umabot ti 7 a Puro a Buffalo ti napatanor babaen iti programa ti DA-LGU nga Artificial Insemination iti 4 a barangay ti ili iti 2012. Kasta met a nairekord iti 155 a nagiparehistro a tattao iti Certificate of Ownership iti animalesda kasta met iti 392 a Transferred Certificate of Ownership a mannalon iti ayupda manipud Hunio 2012 agingga iti Disiembre 2012. # (Web Situational Report)
Insupusop ni Dr. Castro nga ingunamgunamna kadagiti lumugar iti barangay a pappapananna a pagtalinaedenda koma a nadalus dagiti panganan ken bagi dagiti ayup ken dinguen tapno malapdan ti itataud ti sakit. Kasta met koma a maipaayan ti natalged a pagaponan/pagyanan dagiti ayup ken dinguen ken masalaknibanda iti nakaro a pudot ken lamiis wenno pannakababasa. Iti panagasikaso iti Livestock Sector, kidkiddawenna pay iti pannakitunos koma dagiti mannalon a mangsabat kadagiti programa ti Munisipio iti panangpasayaat ti industria ti animales iti Munisipalidad.
Kanaig itoy, innayon ni Dr. Castro nga umabot ti 7 a Puro a Buffalo ti napatanor babaen iti programa ti DA-LGU nga Artificial Insemination iti 4 a barangay ti ili iti 2012. Kasta met a nairekord iti 155 a nagiparehistro a tattao iti Certificate of Ownership iti animalesda kasta met iti 392 a Transferred Certificate of Ownership a mannalon iti ayupda manipud Hunio 2012 agingga iti Disiembre 2012. # (Web Situational Report)
Posted by Bayan ng Cabugao, Ilocos Sur at 11:32 AM
Subscribe to: Post Comments (Atom)


text:
VIGAN CITY – Maysa a saleslady ti nagpulong iti polis ditoy a natakaw ti selponna nga imbatina iti counter iti pagpapaayanna a pagtagilakuan iti Heritage Village ditoy siudad itay lawasna.
Segun ken ni Jemalyn Sayaboc, 20, balasang, residente iti Barangay Pila, Cabugao, Ilocos Sur, rimmuar laeng apagbiit iti pagtagilakuan iti agarup alas 3:45 ti malem ti Mayo 12 ket imbatina ti selponna iti lamisaan iti asideg ti counter ngem idi agsubli, awanen daytoy iti nangikabilanna.
Suspetsa ti biktima a ti lalaki a nasabatna a rummuar iti pagtagilakuan ti nangsikuat iti selponna.
Di pay ammo ti kinasiasino ti nangtakaw iti selpon ti biktima.#


text:
VIGAN CITY – Dua a lalaki ti nakursonadaan ti maysa a grupo dagiti lallaki a puon ti nakadunoran ti maysa itay lawasna.
Segun iti report manipud iti polis ditoy, kalkalpas a naginum iti maysa a videoke bar da Christopher Rapisura, 31, baro, residente iti Lubong, San Vicente, Ilocos Sur ken ni John Rey Rabot, residente iti Paratong, Sta. Catalina, Ilocos Sur ket rummuardan idi sabaten ida ti grupo dagiti lallaki ket iti awan a rason, kellaat a dinanog ti maysa nga adda iggemna a bato ti rupa ni Rapisura.
Nagtaray dagiti dua ket nagpatulongda kadagiti agpatpatrulia a tanod iti Gen. Luna Street. Kinuyog dagiti tanod dagiti dua a napan nagreklamo iti polis.
Sinawar dagiti polis dagiti suspetsa ngem saandan a nabirokan dagitoy.
Naipaagas ni Rapisura iti Gabriela Silang General Hospital.
Di pay ammo ti kinaasino dagiti lallaki a nangkursonada kadagiti biktima.


text:
SAAN a simmungbat ni Lily.
“Daytoy pay. Napapatay met ti asawa ni Boy Kimat ken ni Alias Diango. Manen, ni Boy Kimat ti kangrunaan a suspetsa. Am-ammom met isuda, saan kadi?” kinuna ni Jessie.
Timmakder ni Lily ngem inggawid ni Jessie.
“Agtugawka,” kinunana. “Dimo kayat a sika ti agbalin a sentro ti atension dagiti kustomer ditoy, saan?”
Nagtugaw ni Lily. Pinagrittuokna dagiti ramayna.
“Diak kayat ti mairamraman,” nababa ngem natbag ti timekna.
“Ammomin nga adda relasionyo ken ni Boy Kimat. Ammomi metten nga addan kabbalaymo a sabali idi maibalud ni Boy Kimat. Ammom metten ti kinarakaran ni Boy Kimat. Sigurado nga ikalinaka a sibibiag no maduktalanna dayta.”
Saanen nga inuray ni Jessie ti isungbat ni Lily. Sinitsitanna ti serbidor sana binayadan ti nainomda.
“Iballakadko nga agpaknikayo pay iti sugar daddym sakbay a mabirokannakayo ni Boy Kimat,” kinuna ni Jessie sana pinisel ti pingping ni Lily.
Rimmuar iti klub. Nagtarus iti patrol car a naiparada iti likudan ti dua a sabali pay a kotse iti labes ti nagkurusan.
Impusotna ti bagina iti tugaw. Nagpayubyob. Nakasentro ti matana iti ruangan ti klub.
Madamdama, tumalangkiaw ni Lily a rimmuar iti Hot Stuff.
Simmaruno kenkuana ni Melvin. Nagmattider ni Melvin iti sanguanan ti klub. Adda kinautna iti bulsana. Madamdama, nagkiriring ti selpon ni Jessie.
“Surotek, bossing?”
“Wen, dimo sinaan.”
Pinara ni Lily ti lumabas a taksi.
Nangpara met ni Melvin iti taksi. Nagsaruno dagiti dua a lugan a pimmanaw iti klub.
Pinagandar ni Jessie ti lugan. Sinurotna ti likudan ti taksi a nagluganan ni Melvin. Duada a mangsurot ken ni Lily tapno saanna ida a malusotan.
Nagsikko ti immuna a taksi iti kanawan. Pinanurnorna ti Jacinto Street. Linabsanda ti Tamag. Madamdama, masungaddan ti arko sakbay ti Salindeg. Naginayad ti taksi sa nagpalaud.
Tinaldiapan ni Jessie dagiti malabsanda. Mangrugin a rumasay dagiti balbalay. Iti agsumbangir ti kalsada, naidarnap dagiti kataltalonan.
Nagsikko ti taksi iti Pung-ol. Pinanurnorna ti deretso a kalsada. Iti nagkurusan, nagmenor ti taksi sa nagpaamianan. Masungaddan ti Paratong.
Naginayad ti lugan iti maikatlo a krosing. Nagsardeng iti batog ti dua kadsaaran nga apartment.
Dimsaag ni Lily. Simrek iti inaladan.
“Bossing, aniat’ aramidek?” inamad ni Melvin.
“Dumsaagka ta kitaem no sino ti kasinnarakna, no ni Boy Kimat wenno ti kabbalayna.”
Insikko ni Jessie ti patrol car iti nagkurusan. Impaigidna iti saan unay a madanon ti lawag manipud iti poste.
Dimsaag ni Jessie sa pinanurnorna ti panipngeten a kalsada nga agpaabagatan. Iti makannawanna ti pattapattana a likudan ti apartment a simrekan ni Lily.
Sinurotna ti eskinita a simiasi iti kalsada. Ngem di pay nakaadayo idi makangeg iti ungor ti lugan nga aggapu iti kalsada.
Nagtaray a nagsubli ni Jessie. Sumungaden ti nangisit a kotse. Naipasirna ti maysa a tao iti likudan ti manibela. Kapkapnekanna a babai ti kaduana iti sango. Ni Lily?
Nagpatnga ni Jessie sana insenias nga agsardeng ti lugan. Putok ketdi ti insungbat ti adda iti manibela. Simiag ti bala iti ulo ni Jessie. Insuyona ti bagina iti eskinita. Nagtulatid idinto nga inasutna ti paltogna sana pinagsasaruno a kinalbit. Ngem nakasikkon ti lugan iti nagkurusan.
Nagtaray ni Jessie a nagsubli iti patrol car. Tinawaganna ni Melvin.
“Addaak iti sanguanan ti apartment, bossing,” kinuna ni Melvin. “Saan pay a rimmuar ni Lily. Ania daydiay putok a nangegko?”
“Awanen, nakalibasen ni Lily,” nakuna ni Jessie.
INUKAG ni Jessie ti report iti operasionda ken ni Melvin iti napalabas a rabii.
Naammuanda iti akinkukua nga up-upaan ni Lily ti apartment. Duan a bulanna. Nangipauna iti upana iti apartment para iti innem a bulan.
Segun pay iti baket, naulimek ken saan a mannakilangen ni Lily. Dina ammo nga agtrabtrabaho iti klub.
Kasta met nga awan ti ammona a kabbalay ni Lily. Ngem idi kanikadua a rabii, adda nakitana a lalaki iti apartment ni Lily. Dina am-ammo ti lalaki ngem saan a nagsalsaludsod ken ni Lily ta dina kayat ti makibiang iti biag iti sabali a tao.
“Mailasinko no makitak,” kinuna ti akinkukua iti apartment.
Naamirisen dagiti inbestigador dagiti naalada a lemma ti ramay iti uneg ti apartment ni Lily.
Lemma ti ramay ni Boy Kimat. Adda met lemma dagiti di pay ammo a tattao. Ken ni Lily dagiti dadduma, sigurado.
Nasarakan metten dagiti inbestigador ti bala a naiputok kenkuana a naikali iti puon ti akasia iti labes ti nagkurusan.
Nagtaud ti bala iti paltog a nanggudas kada Alias Diango ken Ditas.
Awanen ti duadua a ni Boy Kimat ti kadua ni Lily iti apartment iti dayta a rabii. Positibo metten a dua ti paltog nga us-usaren ni Boy Kimat!
No kasta, saan pay nga ammo ni Boy Kimat nga addan sabali a kabbalay ni Lily. Agpeggad la ketdi ti biag ni Lily no masukalan ni Boy Kimat a trineydor daytoy.
Nagliad ni Jessie iti tugawna sana pinagakkub dagiti dakulapna iti teltelna. Nabayag a minulenglenganna ti bobeda.
Madamdama, inruarna ti mapa ti siudad. Pinadasna a suroten ti nagdalananan ni Boy Kimat manipud naglibas iti pagbaludan.
Nagkuretret ti mugingna a nangmulengleng iti mapa. Ngem rimmaniag met laeng ti rupana idi agangay.
Agsusuroten amin dagiti pasamak a mangsirot iti tengnged ni Boy Kimat. Dua laengen a banag ti masapul a patalgedanna tapno makumpleton ti puzzle.
Timmawag iti ballistics. Ngem naggawiden ni Andy.
Tinawagan ni Jessie babaen ti selpon ni Dionnie, ti guardia ti M & M Enterprise.
“Agistambayka pay bassit dita ta umaykami,” kinunana.
Rimmuar iti opisinana kalpasan nga imbilinna iti desk officer a tawagan ni Andy no agsubli iti estasion.
Agur-urayen ni Melvin iti patrol car. Limmugan.
“Papananta, bossing?” dinamag ni Melvin.
“Iti M & M Enterprise,” kinunana. “Awan pay ti lead ken ni Boy Kimat manipud kadagiti legmantayo?”
“Awan pay, Bossing. Uray ni Lily, kasla nagpukaw nga asuk.”
“Saan a mabalin nga agpukawda lattan,” kinuna ni Jessie. “Uray kasano a kinaannadda, addanto latta trail a mapanawanda. Ngem siguraduek, no sadino ti yan ni Lily, dita ti pakasarakan ken ni Boy Kimat.”
Ipapaigid pay laeng ni Melvin ti lugan, immasidegen ni Dionnie.
“Siguradoakon a ni Lily ti pagpatpatayan ni Corpuz iti Hot Stuff, bossing,” kinuna ni Dionnie. “Manipud iti mapagpiaran a gayyemtayo, inyalaan ni Corpuz ni Lily iti apartment. Kabarbaro nga apartment a naipatakder iti Barangay Paratong.”
Nagkinnita da Jessie ken ni Melvin.
[ Adda tuloyna ]


text:
Lantawan, Basilan
Ti Lantawan ket maysa a maika-3 a klase nga ili iti probinsia ti Basilan iti Filipinas.
Dagiti baranggay[urnosen | urnosen ti taudan]
Ti Lantawan ket nabingbingay a politikal kadagiti 25 a barbaranggay.[2]
- Atong-Atong
- Bagbanon
- Baungis
- Bulan-Bulan
- Bulanza
- Calayan
- Calugusan
- Canibungan
- Landungan
- Lantawan Proper (Pob.)
- Lawila
- Lawi-Lawi
- Lower Bañas
- Lower Manggas
- Luuk-Maluha
- Matarling
- Matikang
- Pamucalin
- Paniongan
- Parian-Baunoh
- Suba-an (Pangasaan)
- Switch Yakal
- Tairan
- Upper Bañas
- Upper Manggas
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Basilan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Basilan". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
CANDON CITY – No adda HOPE (Honest, Orderly and Peaceful Elections), adda met kampania ti simbaan ditoy a CHAMP (Clean, Honest, Accurate, Meaningful and Peaceful Elections).
Daytoy ti imbatad ni Fr. Vicente Avila, kura paroko ti San Juan de Sahagun Parish Church ditoy bayat ti maysa a prayer vigil a naangay iti Candon City Hall ditoy siudad itay nabiit.
Panggep ti nasao a prayer vigil ti pannakaisayangkat iti natalna nga eleksion ditoy siudad.
Kinuna ni Avila a napateg unay ti “meaningful” iti CHAMP, agsipud ta “inbutosmo ti kinayatmo a binutosan…”
Kabayatanna, impeksa ni Supt. Marlo Castillo, hepe ti polis ditoy siudad, ti panagyamanna gapu iti kaadu ti nagatendar iti Prayer for HOPE a pakairamanan dagiti kandidato, barangay officials ken dadduma pay a sektor.#


text:
MANILA – Tallo nga Ilokano a mannurat ti impaayan ti National Book Development Board (NBSB) iti grant para iti panagsuratda iti nobela.
Naipaayan iti sag-P200,000.00 a grant a mangsurat iti nobela da Sherma E. Benosa, Linda Lingbaoan-Bulong ken Ariel S. Tabag babaen ti 2013 National Book Development Trust Fund.
Napauluan iti “Bantay Asin” ti suraten ni Benosa a nobela, “Kalinawa” ken ni Lingbaoan-Bulong, ken “Panangsapul iti Puraw a Kabalio” ken ni Tabag.
Maikkan dagiti tallo a mannurat iti makatawen a mangileppas iti nobelada.
Maysa nga ahensia ti gobierno ti NBDB a kangrunaan nga annongenna ti pannakaitag-ay ti kalidad dagiti libro iti Pilipinas.#


text:
Komentario ni Eden A. Alviar
NAKLAAT dagiti Pilipino iti kellaat a panangideklarar ni Presidente Rodrigo Duterte ti Martial Law iti intero a Mindanao gapu iti riribuk sadiay Marawi City a nakainaigan dagiti kameng ti terorista a Maute Group a supporter ti Islamic State of Iraq and Syria a naggandat a mangkontrol iti siudad tapno pagbalinenda a teritorio.
Ti sigud a tinagtagibassit a terorista a grupo ket nagbalinen a napeklan a mapagbutbutngan gapu iti pinarnuay ken imbatida a buteng kadagiti Pilipino nangruna kadagiti agnaed sadiay Marawi City ken iti Lanao del Sur. Ti Maute Group ket nabukel pay idi 2013 babaen kadagiti agkabsat nga Abdullah ken Omar Maute a taga-Butig, Lanao del Sur. Immuna a naglatak daytoy a grupo iti pannakainaigda kadagiti ranget sadiay Butig kontra kadagiti tropa ti gobierno.
Maibasar iti report, ti ama da Abdullah ken Omar a ni Cayamora Maute, ket nangato nga opisial ti Moro Islamic Liberation Front a madama a makitultulag iti kappia iti gobierno. Da Abdullah ken Omar ket babbabalawenda ti liderato ti MILF, ken nakikumplotdan iti ISIS. Dagiti agkabsat ket nangrugi laeng a nakaaramid kadagiti nalag-an a krimen idi 2012 agingga a nagbalinda a militante a terorista.
Ti Maute Group ket maaw-awagan pay iti Dawla Islamiya wenno Islamic State of Lanao ket radikal a grupo a buklen dagiti sigud a rebelde ken kameng ti MILF ken dadduma pay a ganggannaet a terorista.
Kabayatan ti pannakiranget ti Maute Group kadagiti tropa ti Philippine Army idi Pebrero 2016 a nakasakupan ti kutada sadiay Butig, Lanao del Sur, naipadamag a napapatay ni Omar Maute. Ngem adda met dagiti damag a sibibiag pay ni Omar ta nakalibas sakbay ti pannakasakup ti kutada.
Maibasar pay ti nagkauna a report ti Philippine Army, immuna a nakaenkuentro ti tropada kadagiti kameng ti Maute Group idi 2013 idi rauten dagiti terorista ti checkpoint dagiti military sadiay Madalum, Lanao del Sur. Mapapati a ti grupo ket addaan iti 100 a miembro ken supsoportaran ida ti armas ti ganggannaet a terorista a grupo. Mapapati idi a konektadoda iti Jemaah Islamiya, maysa nga Islamist terrorist group iti South East Asia.
Uray pay adda dagiti nagkauna a report a ti Maute Group ket agar-aramatda iti nangisit a bandera ti ISIS, ni Butig Mayor Ibrahim Macadato ket impasingkedna a ti grupo ket saan a naikappeng iti ISIS. Ngem narekobre kadagiti operasion ti militar iti kampo ti Maute Group dagiti training manuals ken dadduma pay a dokumento nga ikagkagumaan ti grupo ti mainaig iti ISIS.
Sadiay Butig a sigud nga ayan ti headquarters ti Maute Group ket baluarte met ti Moro Islamic Liberation Front ken dadduma pay a grupo ken agkakabagianda iti dara wenno panagassawa. Naipadamag pay a da Abdullah ken Omar Maute ket kasinsin ni Azisa Romato, nga asawa daydi pimmusayen nga MILF Vice Chairman for Military Affairs Alim Abdul Aziz Mimbantas, a naipumpon sadiay Butig. Dagiti agkabsat a Maute ket sigud pay a kameng ti MILF.
Naipadpadamag idin a ti Maute Group ket aktibo iti panagallukoy kadagiti ubbing ken menor de edad nga agbalin a mannakigubat babaen ti panangaramatda a propaganda ti saan a panagbalin a linteg ti Bangsamoro Basic Law. Kaaduan a naallukoyda ket dagiti napanglaw nga annak met laeng dagiti kameng ti MILF.
Kabayatan ti napaut ken nadara a ranget sadiay Marawi City, napaneknekan ti kinabileg ti Maute Group ken ti panagsaganada iti dayta a terorismo a nakatayan dagiti mapapati a nasuroken a 100 a tattao pakairamanan dagiti terorista, soldado ken polis, ken dagiti inosente a sibilian.
Dayta a pagteng patalgedanna dagiti immunan a ballaag idi pay Oktobre 2016 ti maysa a Jakarta-based think tank a nagpakdaar iti “cross-border extremist operations” kalpasan ti direkta a panagnaig ti Maute group ken dagiti maka-ISIS iti Mindanao, Indonesia ken Malaysia. Napasingkedan pay ti report idi a nagtiponen ti Maute Group ken ti grupo ni Ispilon Hapilon a komander ti Abu Sayyaf Group.
Nagbalin nga aktibo ti Maute Group iti terorismo itay 2016 nangruna sadiay Lanao del Sur. Idi Pebrero – Marso, sinakupda dagiti nagduduma a lugar sadiay Lanao del Sur a nakariribukan ken nagpaingan dagiti agarup 30,000 a tattao. Nagrautda iti military checkpoint ket nagputolda iti ulo ti maysa a soldado. Idi Abril 2016, dagiti terorista ket nagkidnapda iti innem a trabahador iti sawmill sadiay Butig, ken pinutolanda ti ulo dagiti dua a mangmangged a pinabasolda a military informers. Idi Agosto 2016, rinaut dagiti 50 nga armado a mapapati a kameng ti Maute Group ti Lanao del Sur Provincial Jail, ken winayawayaanda dagiti nakabalud a walo a kameng ti Maute Group, ken dadduma pay a 20 a balud.
Idi Oktobre 2016, tallo a mapapati a miembro ti Maute Group dagiti naaresto a suspek iti panagbomba sadiay Davao City idi Septiembre a nakatayan dagiti inosente a sibilian. Idi Nobiembre 2016, dagiti miembro ti Maute Group ket sinakupda ti Butig Municipal Hall, ken inyisada ti nangisit a bandera ti ISIS. Nakontrol laeng dagiti soldado ti lugar kalpasan ti sumagmamano a lawas a military operations.
Mapagbutbutngan met ti pannakadanon dagiti miembro ti Maute Group iti Luzon nangruna iti Metro Manila. Idi Nobiembre, nasarakan ti maysa a bomba wenno improvised explosive device sadiay asideg ti United States Embassy iti Manila, a nakaarestaran dagiti dua nga adda pakainaiganna iti Maute Group.
Idi pay laeng Nobiembre 2016 nga inrakurak ni Presidente Duterte a ti Maute group ket konektadon iti ISIS, Ngem saan a kinanunongan dayta ti AFP. Impasingkedda a nakapsut a lokal a terorista daytoy a grupo.
Iti panangsakup dagiti terorista a Maute Group iti Marawi City ket iyanninawna ti nakapsut ken saan nga agkompas nga intelligence gathering ti Armed Forces of the Philippines ken Philippine National Police ta nabayagen daytoy a grupo nga agisaksaknap iti buteng iti Lanao del Sur, ngem nasorpresa ti gobierno iti kabileg ti puersa dagiti terorista a nangsakup iti siudad iti napaut a tiempo.
Adu a biag dagiti tropa ti gobierno ken inosente a sibilian dagiti naisakripisio. Bilion met ti pateg dagiti sanikua a nadadael gapu iti panagpuor, panagbomba ken panagbettak. Naisakripisio pay ti demokrasia iti Mindanao tapno laeng mapengdan ti panagsaknap ti terorismo. Dagitoy a pasamak ket nalapdan koma no napasnek ken epektibo ti intelligence ti PNP ken AFP. Saan a mailemmeng a napaay dagiti ahente ti gobierno a nagala iti impormasion mainaig iti plano dagiti terorista tapno nalapdan koma dagitoy nadara ken nakaam-ames a terorismo.#


text:
SINAIT, Ilocos Sur – Inaresto idi 6:45 ti malem ti kapolisan ti Cabugao ken ditoy ti maysa a trabahador a sumangsango iti kaso iti korte.
Naaresto ni Rogelio Yarte y Yoro, 63, naasawaan, karpintero ken residente iti Barangay Battog, babaen ti warrant of arrest nga inyisio ni Judge Raphiel F. Alzate, acting presiding judge of RTC Branch 24, Cabugao, Ilocos Sur.
Nairekomenda nga agpiansa ni Yarte iti P200,000.00.
Nakalista a No. 2 topmost wanted person (municipal level) iti babaen ti LOI Manhunt (Charlie), sumangsango ni Yarte iti panaglabsing iti RA 7610 iti sala ni Alzate.
Naikustodia ni Yarte iti police station ditoy para iti dokumentasion ken disposision.#


text:
SALCEDO, Ilocos Sur – Tallo ti natay a pakairamanan ti agkabsat idinto a nayospital ti tallo pay a kakaduada gapu ta naangsanda iti napuskol nga asuk manipud iti water pump ti boaster pump ti Candon Water District iti Atabay, iti daytoy nga ili.
Nabigbig dagiti natay a da Engr. Joe Asuncion, naasawaan ken residente ti Banayoyo, Ilocos Sur, agdama nga engineer-maintainer ti nasao a proyekto, ti kabsatna a Casio Asuncion, naasawaan ken taga-Pandayan, San Juan, ken ni Val Arce, residente ti Vigan City.
Nakalasat met ken patay da Avelino Andrada, 44, residente ti Atabay, Salcedo; Lython Rabe, 29, ti Mindoro, Vigan City ken Anthony Laurente, 27, ti Pasungol, Santa, Ilocos Sur.
Iti inisial nga imbestigasion dagiti panakabagi ti linteg, naammuan nga imbaba dagiti biktima ti generator tapno makunnot ti danum iti naaramid a bubon nga aguneg iti 11 a metro. Kalpasan ti maysa nga oras, bimmaba da Casio ken Arce tapno dalusanda ti boaster pump. Di mabayag, kellaat a nagpaarayat dagiti dua.
Insigida a bimmaba iti bubon ni Engr. Asuncion tapno isalakanna ti kabsatna ken pasardengenna ti panagandar ti water pump, ngem napukawna ti puotna gapu iti kapuskol ti asuk a puon ti nakatinnaganna iti bubon.
Nagpatulong ni Engr. Danny Rabe kadagiti residente ket nagtitinnulonganda nga inyaon da Lython Rabe ken Laurente sada intaray iti Salcedo District Hospital.
Babaen ti tulong ti Bureau of Fire Protection ti Candon City, naisang-at da Arce ken dagiti agkabsat nga Asuncion ngem awanen ti biagda.
Mapapati nga asphyxia gapu iti nalang-abda a carbon monoxide ti kangrunaan a nakatayan dagiti biktima ket maikadua laeng a gapu ti panakalmesda.


text:
STA. CATALINA, Ilocos Sur – Dua a resolusion ti inaprobaran ti sangguniang bayan ditoy itay nabiit a nangkiddawanda iti gobierno probinsial iti pondo para iti pannakarehabilitar ti kalsada ti farm to market road ken seawall ditoy nga ili.
Kinuna ni Konsehal Niño Realin, autor iti nasao a resolusion, nga indatagna daytoy a nangkiddaw iti pondo para iti rehabilitasion ti main road ti Barangay Tamurong kalpasan a nakitana ti kinadakes ti main road ti nasao a barangay.
Agdagup iti P3 million ti pondo a nakiddaw para iti nasao a farm to market road.
Sabali laeng ti resolusion nga inaprobaran ti sangguniang bayan a nagkiddaw iti gobierno probinsial iti P10 million a pondo para iti seawall.
Naiyawat dagiti dua a resolusion ken ni Gov. Ryan Singson.#


text:
Indauluan da Mr. Nereo S. Daproza, Municipal Rice Program Coordinator, Mr. Obas Bill Y. Baclig, Municipal Seed Inspector kadagiti demo-farms ti seed growers ken Seedbanking, ken Mr. Edgar S. Balangatan, Supervising Technologist ti nadumaduma a demo-farm area ti DA-LGU, ket isuda dagiti agpaspasiar a Personnel ti DA-LGU kadagiti barangay a makasapul ti pannarabayda . # (Web In-Action
Monday, August 6, 2012
DAGITI AR-ARAMIDEN TI DA-LGU ITA A WET SEASON CROP 2012
Cabugao, Ilocos Sur – Kalpasan a maipakat dagiti programa ti Opisina ti DA-LGU babaen ti direktiba ti Gobierno Munsipal nga idauluan ni Mayor Edgardo “Ediboy” S. Cobangbang, Jr., agtultuloy a maar-aramid ti updating ti masterlists dagiti mannalon, monitoring iti amin a Rice Transplanted Areas, Technical Assistance to FFS Learning Field Cooperators, ken Technical Briefing on Nutrient Management ken Leaf Color Chart (LCC) – Reading itatta ta panagtatan-ay ti mula a pagay.
Indauluan da Mr. Nereo S. Daproza, Municipal Rice Program Coordinator, Mr. Obas Bill Y. Baclig, Municipal Seed Inspector kadagiti demo-farms ti seed growers ken Seedbanking, ken Mr. Edgar S. Balangatan, Supervising Technologist ti nadumaduma a demo-farm area ti DA-LGU, ket isuda dagiti agpaspasiar a Personnel ti DA-LGU kadagiti barangay a makasapul ti pannarabayda . # (Web In-Action
Posted by Bayan ng Cabugao, Ilocos Sur at 4:12 PM
Subscribe to: Post Comments (Atom)


text:
VIGAN CITY – Imbatad ni Gob. Luis “Chavit” Singson a di rumbeng a maitantan ti naituding nga eleksion inton Mayo 14, 2007.
Imbaskag ni Singson daytoy a kapanunotanna kabayatan ti pannakiuman-uman kenkuana ti media iti mismo a pagtaenganna iti Baluarte ditoy itay lawasna.
“Saan a rumbeng ti pannakaisanud ti eleksion agsipud ta intuyangen ti linteg ti pannakaangayna. Imbagakon idi damo a saanak a pabor iti parliamentaria a porma ti gobierno,” panangilawlawag ti langilangan a gobernador.
Inkalintegan pay ni Singson a nasaysayaat met laeng no maituloy a di ket maitantan ti eleksion a naiyeskediul inton Mayo 14, 2007.
“No maangay ti eleksion, maaddaan dagiti tattao iti gundaway a mangpili kadagiti kayatda nga agbalin a lider wenno opisial iti gobierno lokal ken nasional. Ngem no maisanud ti eleksion sa ket maipakat ti pannakabalbaliw ti porma ken sistema ti gobierno babaen ti Cha-Cha, mapukaw ti karbengan dagiti umili nga agpili iti kayatda nga agpangulo,” kinuna pay ti gobernador.
Inlawlawag pay ni Singson a dina supiaten ti pannakaamendar ti konstitusion ngem kaykayatna nga agtalinaed a presidensial ti porma idinto a pederal ti sistema imbes a parliamentaria ken unitary system ti maipakat.
“Iti parliamentaria a porma ti gobierno mapukaw ti karbengan dagiti tattao a mangpili iti kayatda nga agbalin a pangulo ta dagitinto lattan mabutosan a kameng ti Parliamento ti agpili iti kayatda nga agpangulo,” innayon pay ti beterano a politiko.
Mangipaneknek pay nga adda naan-anay a demokrasia no adda maangay nga eleksion, segun pay laeng iti ama ti probinsia.


text:
Ania ti kayat a saoen ti panangawat ken ni Jesus kas personal a Mangisalakanmo?
Saludsod: Ania ti kayat a saoen ti panangawat ken ni Jesus kas personal a Mangisalakanmo?
Sungbat: Inawatmon kadi ni Jesu-Cristo kas personal a Mangisalakanmo? Tapno naan-anay a maawatam daytoy a saludsod, nasken a maawatam pay nga umuna dagiti termino a "Jesu-Cristo," "personal," ken "Mangisalakan."
Siasino ni Jesu-Cristo? Adu a tattao ti mangbigbig ken ni Jesu-Cristo kas maysa a naimbag a tao, naindaklan a manursuro, wenno uray pay kas maysa a profeta ti Dios. Pudno dagitoy a bambanag a maipapan ken ni Jesus, ngem saanda a naan-anay a mailadawan ti pudno a kinasiasinona. Ibaga ti Biblia kadatayo a ni Jesus ket Dios a naglasag, Dios iti porma a tao (kitaen Juan 1:1, 14). Immay ti Dios ditoy daga tapno isuronatayo, agasannatayo, ilintegnatayo, pakawanennatayo—ken matay para kadatayo! Dios ni Jesu-Cristo, ti Namarsua, ti naindaklan nga Apo. Inawatmon kadi daytoy a Jesus?
Ania ti Mangisalakan, ken apay a kasapulantayo ti Mangisalakan? Ibaga ti Biblia kadatayo a nagbasoltayo amin; nakaaramidtayo amin kadagiti nadadakes nga aramid (Roma 3:10-18). Kas supapak ti basoltayo, maikaritayo iti pungtot ken panangukom ti Dios. Ti laeng nalinteg a dusa para kadagiti basol a naaramid maibusor iti naindaklan ken agnanayon a Dios ket ti awan patinggana a pannakadusa (Roma 6:23; Paltiing 20:11-15). Dayta ti rason no apay a kasapulantayo ti Mangisalakan!
Immay ni Jesu-Cristo ditoy daga ken natay para iti lugartayo. Ti pannakatay ni Jesus ti dakkel a bayad para kadagiti basbasoltayo (2 Corinto 5:21). Natay ni Jesus tapno mabayadan ti dusa dagiti basoltayo (Roma 5:8). Binayadan ni Jesus ti dusa tapno saantayon nga agbayad pay. Ti panagungar ni Jesus manipud iti patay ti pammaneknek nga umdas ti pannakatayna kas bayad ti dusa dagiti basoltayo. Daytoy ti rason no apay a ni Jesus ti Mangisalakan ken ti maymaysa a Mangisalakan (Juan 14:6; Aramid 4:12)! Agtaltalekka kadi ken ni Jesus kas Mangisalakanmo?
Ni kadi Jesus ti "personal" a Mangisalakanmo? Adu dagiti tattao ti mangibilang iti Kristianismo kas yaapan iti simbaan, panagaramid kadagiti ritual, ken/wenno saan a panagaramid kadagiti basbasol. Saan a Kristianismo dayta. Ti pudno a Kristianismo ket personal a pannakirelasion ken ni Jesu-Cristo. Ti kayat a saoen ti panangawat ken ni Jesus kas personal a Mangisalakanmo ket ti panangikabil iti personal a pammati ken panagtalekmo Kenkuana. Awan ti maisalakan babaen iti pammati ti sabali. Awan ti mapakawan babaen iti panangaramid kadagiti bambanag. Ti laeng wagas tapno maisalakanka ket ti personal a panangawatmo ken ni Jesus kas Mangisalakanmo, ti panagtalekmo iti ipapatayna kas isu ti bayad para kadagiti basbasolmo ken iti panagungarna kas pammatalgedmo para iti agnanayon a biag (Juan 3:16). Ni Jesus kadi ti personal a Mangisalakanmo?
No kayatmo nga awaten ni Jesu-Cristo kas personal a Mangisalakanmo, ibagam dagitoy sumaganad a sao iti Dios. Laglagipem, saannaka a maisalakan ti panangibagam iti daytoy a kararag wenno iti aniaman pay a kararag. Ti laeng panamati ken ni Jesu-Cristo ken ti nalpasen nga inaramidna para kenka idiay krus ti makaisalakan kenka manipud iti basol. Daytoy a kararag ket maysa laeng a wagas ti panangyebkas iti pammatim iti Dios ken panagyamanmo Kenkuana iti panangipaayna iti pannakaisalakanmo. "Apo Dios, ammok a nagbasolak Kenka ket maikariak a madusa. Ngem patiek nga inalan ni Cristo ti dusa a pakaikariak tapno mabalinko ti mapakawan babaen iti pammati Kenkuana. Awatek ti indiayam a pammakawan ken agtalekak Kenka para iti pannakaisalakanko. Awatek ni Jesus kas personal a Mangisalakanko! Agyamanak iti nakaskasdaaw a parabur ken pammakawanmo—ti sagut a biag nga agnanayon! Amen!"
Nagdesisyon ka kadi para ken Cristo gapu iti nabasam ditoy? No kasta, maidawat a pindutem iti baba ti "Inawat ko ni Cristo ita nga aldaw".
English
Ania ti kayat a saoen ti panangawat ken ni Jesus kas personal a Mangisalakanmo?


text:
Badian, Cebu
Ti Badian ket maysa a maika-3 a klase nga ili iti probinsia ti Cebu iti Filipinas.
Dagiti baranggay[urnosen | urnosen ti taudan]
Ti Badian ket nabingbingay a politikal kadagiti 29 a barbaranggay.[2]
- Alawijao
- Balhaan
- Banhigan
- Basak
- Basiao
- Bato
- Bugas
- Calangcang
- Candiis
- Dagatan
- Dobdob
- Ginablan
- Lambug
- Malabago
- Malhiao
- Manduyong
- Matutinao
- Patong
- Poblacion
- Sanlagan
- Santicon
- Sohoton
- Sulsugan
- Talayong
- Taytay
- Tigbao
- Tiguib
- Tubod
- Zaragosa
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Cebu". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Cebu". Datos ti Populasion ti Ili. Dibision ti Panagsukisok ti LWUA. Naala idi 7 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Bantay Everest
Ti Bantay Everest (Nepali: सगरमाथा, Sagarmāthā; Tibetano: ཇོ་མོ་གླང་མ, Wylie: jo mo glang ma; Chomolungma[4][5][6] wenno Qomolangma /ˈtʃoʊmoʊˌlɑːŋmə/ CHOH-moh-LAHNG-mə,[6] "Nasantuan nga Ina"; Insik: 珠穆朗玛峰; pinyin: Zhūmùlǎngmǎ Fēng; [7]) ket isu ti kangatuan a bantay iti Daga, nga adda ti pantok iti 8,848 metro (29,029 ft) ti ngato ti lessaad ti baybay. Daytoy ket mabirukan idiay Mahalangur a paset ti Himalaya. Ti internasional a pagbeddengan a nagbaetan ti Tsina ken Nepal ket gumay-at ti pudno a puntos ti pantok.Ti bukodna a massif ket mangiraman kadagiti kaarrubana a pantok ti Lhotse, 8,516 m (27,940 ft); Nuptse, 7,855 m (25,771 ft); ken Changtse, 7,580 m (24,870 ft).
Idi 1856, ti Nalatak a Trigonometriko a Panagsukimat ti Britaniko nga India ket nangibangon ti immuna a naipablaak a kangato ti Everest, a naam-ammuan idi a kas ti Pantok XV, iti 29,002 ft (8,840 m). Idia 1865, ti Everest ket naikkan idi ti opisial a nagan babaen ti Naarian a Kagimongan ti Heograpiko kalpasan ti panangisingasing babaen ni Andrew Waugh, ti Britaniko ti Heneral nga agsuksikamat ti India. Ni Waugh ket ninagananna ti bantay manipud ti sinarununa ti puesto, a ni Apo George Everest. Urayno dagiti Tibetano ket tinawtawaganda idin ti Everest a kas ti "Chomolungma" kadagiti napalabasen a sigsiglo, ni Waugh ket saanna idi nga ammo daytoy gapu ta ti Nepal ken Tibet ket narikpan idi manipud kadagiti ganganaet.
Pannakaduktal[urnosen | urnosen ti taudan]
Idi 1802, dagiti Britaniko ket nangirugi iti Nalatak a Trigonometriko a Panagsukisok ti India tapno mangikeddeng ti lokasion ken nagnagan dagiti katayagan a bantay iti lubong. Nangrugi idiay akin-abagatan nga India, ti timpuyogan ti panagsukisok ket napanda nga nagpaamianan nga agus-usar kadagiti higante teodolito, ti tunggal maysa kadagitoy ket agdagsen iti 500 kg (1,100 lb) ken makasapul kadagiti 12 a tao a mangawit, tapno umiso ken nasayaat a mangrukod kadagiti katayag. Naabotda ti sakaana ti bantay Himalaya babaen idi tawtawen ti 1830, ngem ti Nepal ket saan a nangipalubos kadagiti Britaniko a sumrek iti pagilian gapu kadagiti pannakailen iti politikal nga agresion ken ti posible a panangikapet. Dagiti nadumaduma a kiddaw a sumrek iti Nepal dagiti agsuksukisok ket napaay.[8]
Dagiti Britaniko ket napilitda nga nagtuloy kadagiti panagpalpaliiwda manipud idiay Terai, ti rehion iti abagatan ti Nepal ken paralelo iti Himalaya. Narigat dagidi kasasaad idiay Terai gapu kadagiti nakaro a panagtudtudo ken malaria. Tallo ti natay kadagiti opisial ti panagsukisok manipud ti malaria bayat a dua pay ti nagretiro gapu ti napapa-ay a salun-at.[8]
Uray kasta, isi 1847, dagiti Britaniko ket nagtultuloyda iti Nalatak a Trigonometriko a panagsukisok ken nangrugrugi kadagiti naisalaysayan a panagpalpaliiw kadagiti pantok ti Himalaya manipud kadagiti estasion a pagpaliiwan aginggan iti kaadayo iti 240 km (150 mi). Ti klima ket nangrestrikto ti obra kadagiti naudi a tallo a bulan iti tawen. Idi Nobiembre 1847, ni Andrew Waugh, ti Britaniko a Agrimensura Heneral ti India ket nagaramid kadagiti nadumaduma a panagpaliiw manipud ti estasion ti Sawajpore a mabirukan idiay akindaya a patingga ti Himalaya. Ti Kangchenjunga ket isu idi ti naikeddeng a kangatuan a pantok iti lubong, ken iti kaada iti interesado nakitana ti panatok iti labesna, iti agarup a kaadayo iti 230 km (140 mi). Ni John Armstrong, maysa kadagiti opisial ni Waugh, ket nakitana met ti pantok manipud tilokasion iti ad-adayo a laud ken tinawaganna it pantok "b". Ni Waugh intono kua ket sinuratna dagiti panagpalpaliiw ket nangiturong a ti pantok "b" ket nangatngato ngem ti Kangchenjunga, ngem gapu ti kaadayo ti distansia dagiti panagpalpaliiw, dagiti as-asideg a panagpalpaliiw ket nasken tapno mapasaingkedan. Tisimmaruno a tawen, nangipatulod ni Waugh ti agsukisok nga opisial nga agsubli idiay Terai tapno agaramid kadagiti as-asideg a panagpalpaliiw iti pantok "b", ngem dagiti ulep ket nangipasardeng met dagiti panagipadasda.[8]
Idi 1849, ni Waugh ket inpatulodna ni James Nicolson iti dayta a lugar, ket nagaramid met kadagiti dua a panagpalpaliiw manipud idiay Jirol, iti kaadayo iti 190 km (120 mi). Ni Nicolson ket innalana ti kadakkelan a teodolito ken napan a nagpadaya, ken nakagun-od kadagiti sumurok a 30 a panagpalpaliiw manipud kadagiti lima a nadumaduma a lokasion, a ti kaasitgan ket 174 km (108 mi) manipud ti pantok.[8]
Nagsanod ni Nicolson idiay Patna iti Ganges tapno agtignay kadagiti kammasapulan a panagarkulo a naibatay kadagiti panagpalpaliiwna. Dagiti naata a datosna ket nangited ti natimbeng a katayag iti 9,200 m (30,200 ft) para iti pantok "b", ngem daytoy ket saan a nangikeddeng ti repraksion ti lawag a mangrungad kadagiti kangato. Nupay kasta, ti numero ket nalawag a nangibaga a ti pantok "b" ket nataytayag ngem ti Kangchenjunga. Kalpasanna, ni Nicolson nagsakit iti malaria ken napilit idi a nagawid ken saan a nakalpas kadagiti karkulona. Ni Michael Hennessy, maysa kadagiti katulong ni Waugh, ket nangrugrugin a nanginagan kadagiti pantok a naibatay kadagiti Romano a numeral, a ti Kangchenjunga ket nanagana iti Pantok IX, bayat a ti "b" itan ket nagablinen a Pantok XV.[8]
Idi 1852, ti naestasion iti kuartel ti pagsukisokan idiay Dehradun, ni Radhanath Sikdar, ti maysa nga Indiano a matematiko ken agrimensura manipud idiay Bengal, ket isu idi ti immuna a nanginagan ti Everest a kas ti kangatuan a pantok iti lubong ,ken nagusar kadagiti trigonometriko a panagkarkulo a naibatay kadagiti rukod ni Nicolson.[9] Ti maysa nga opisial a panangirangarang a ti Pantok XV ket isu ti kanagtuan ket nataktak kadagiti adu a tawen gapu kadagiti panagulit kadagiti panagkarkulo tapno mapasingkedan. Ni Waugh ket nangrugrugi a nagobra kadagiti datos ni Nicolso idi 1854, ken kaduana met dagiti empleadona ket gangani nakausar kadagiti dua a tawen a nagob-obra kadagiti panagkarkulo, ken nangibanag kadagiti parikut iti repraksion iti lawag, barometriko a presion, ken temperatura kadagiti adayo a distansia dagiti panagpalplaiiw. Kanungpalanna, iidi Marso 1856, inrangarangna dagiti nasukimatna iti maysa a surat iti deputadona idiay Calcutta. Ti Kangchenjunga ket nairangarang idi a kas 28,156 ft (8,582 m), bayat a ti Pantok XV ket naikan idi iti katayag iti 29,002 ft (8,840 m). Nangikeddeng ni Waugh a ti Pantok XV ket isu idi ti "mabalin a kangatuan iti lubong".[8] Ti Pantok XV (rinukod iti kadapan) ket nakarkulo idi iti eksakto a 29,000 ft (8,839.2 m) iti katayag, ngem publiko a nairangarang a 29,002 ft (8,839.8 m) tapno maliklikan ti impresion a ti eksakto a katayag iti 29,000 kadapan (8,839.2 m) ket ti laeng napabukel a karkulo.[10] Ni Waugh ket naisarirt nga isu "ti immuna a tao a pimmaddak iti dua a saka iti Bantay Everest".
Dagiti nagibasaran[urnosen | urnosen ti taudan]
- ^ Naibatay ti kangato ti gora ti niebe, saan a ti ulo a bato. Para kadagiti adu pay a salaysay, kitaen ti Panagrukod.
- ^ Ti puesto ti pantok ti Everest idiay internasional a pagbeddengan ket nalawag a naipakpakita iti naisalaysayan a pannakaimapa ti topograpiko, a mairaman ti opisial a pannakaimapa ti Nepal.
- ^ Ti WGS84 a nagsasabtan a naited ditoy ket kinarkulo nga inusar ti naisalaysayan a pannakaimapa ti topograpiko ken ti pannakaiyannnumong iti adventurestats. Mabalin nga awan dagiti biddut babaen ti ad-adu ngemn 2". Dagiti nagsasabtan a mangipakpakita ti Everest ti ad-adu ngem maysa a minuto nga ad-adayo ti daya a naiparang ti daytoy a panid manipud ti kinaudi, ket agparparang pay laeng ti Wikipedia kadagiti sabsabali a pagsasao, ket saan a husto.
- ^ "Everest". 8000ers.com. 2008-02-13. Naala idi 2011-10-04.
- ^ "Bantay Everest". about.com. 2011-03-02. Naala idi 2011-10-04.
- ^ a b "Ladawan a Palko ti Everest". mountainsoftravelphotos.com. Mayo 2010. Naala idi 2011-10-04.
- ^ http://www.nepalresearch.org/dictionaries/nep_eng/nep_eng.pdf
- ^ a b c d e f Peter Gillman, ed. (1993). Everest – The Best Writing and Pictures from Seventy Years of Human Endeavour. Little, Brown and Company. pp. 10–13. ISBN 978-0-316-90489-6.
- ^ Biswas, Soutik (20 Oktubre 2003). "The man who "discovered" Everest". BBC News. Naala idi 11 Abril 2008.
- ^ "Letters to the Editor". The American Statistician. 36 (1): 64–67. Pebrero 1982. JSTOR 2684102. doi:10.1080/00031305.1982.10482782.
Adu pay a mabasbasa[urnosen | urnosen ti taudan]
- Astill, Tony. Bantay Everest : Ti Rekonosimiento 1935, Ti Mannurat, 2005.
- Warnakan ti Amerikano nga Alpino, 2005, p. 393.
Dagiti akinruar a silpo[urnosen | urnosen ti taudan]
- Midia a mainaig iti Bantay Everest iti Wikimedia Commons
- Dagiti inadaw a sasao a mainaig iti Bantay Everest iti Wikiquote (iti Ingles)
- Sitio ti National Geographic iti Baytay Everest


text:
Melokoton
Ti melokoton (Prunus persica) ket ti agtintinnag ti bulongna a kayo, patneng ti Amianan a laud ti Tsina, iti rehion a nagbaetan ti Labneng Tarim ken dagiti amianan a bangkirig ti banbantay Kunlun Shan, nga idiay iti immuna a naidomestikado ken naimuyongan.[2] Daytoy ket agbunga iti prutas a natubbog ken makan a tinawtawagan pay met iti melokoton. Ti nagan ti sebbangan iti persica ket mangibagbaga iti adu a pannakaimuyonganna idiay Persia, ken kanungpalan met a naimula idiay Europa. Daytoy ket tagikua iti henero ti Prunus, iti pamilia ti Rosaceae. Ti melokoton ket nairaman a naidasig iti almendras iti subhenero ti Amygdalus, maisalumina daytoy manipud kadagiti sabali a subhenero babaen ti naguritan a bukel.
Ti Tsina ket isu ti kaaduan nga agpatpataud iti melokoton iti lubong.[3]
Ladladawan[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Prunus persica". The Plant List. Version 1. 2010. Naala idi 29 Nobiembre 2012.
- ^ Faust, M.; Timon, B. L. (2010). "Horticultural Reviews, Origin and Dissemination of Peach": 331. ISBN 9780470650585. doi:10.1002/9780470650585.ch10.
- ^ http://www.whichcountry.co/top-10-largest-producers-of-peach-in-the-world/
Adu pay a mabasbasa[urnosen | urnosen ti taudan]
- Huxley, A., ed. (1992). New RHS Dictionary of Gardening. Macmillan ISBN 0-333-47494-5.
Dagiti akinruar a silpo[urnosen | urnosen ti taudan]
Midia a mainaig iti Melokoton iti Wikimedia Commons


text:
Iti daytoy nga eleksion napigpigsa manen dagiti pammaneknek nga iggem ti sumagmamano laeng a pamilia ti politika iti ili, siudad, probinsia ken iti sibubukel a pagilian.
Pagarigan laengen dagiti agngayangay a kandidato para senador. Kitaentayo dagiti sumaganad:
- Agkandidato ni Mayor ti San Juan JV Ejercito iti baet nga agdama a senador ti kabsatna a ni Jinggoy Estrada. Isu kano ti sukat ni Senador Loi Ejercito a saanen nga agpailayon.
- Ni Diputado Peter Allan Cayetano, kayatna nga agludonda nga agkabsat, ni Senadora Pia Cayetano, iti Senado. Sakbay a pimmusay, senador daydi amada.
- Agkandidato met ni Aquilino “Coco” Pimentel III para senador. No mangabak, duadanton iti amana, ni Minority Leader Aquilino “Nene” Pimentel, Jr., a senador.
- Agpada nga agkandidato a para senador da nag-Senador Tessie Aquino-Oreta ken ni Dip. Benigno “Noynoy” Aquino. Kabsat daydi nag-Senador Benigno “Ninoy” Aquino ni Aquino-Oreta idinto nga anakna ni Noynoy. Dakkel ti posibilidad nga agkaabay ti tugaw dagiti agikit iti Senado.
Kastoy met laeng ti mapaliiw a kasasaad ti politika kadagiti probinsia, siudad ken il-ili. Ditoy ti pakapatalgedan nga iggem ti maysa wenno dua laeng a pamilia ti politika iti lugarda.
Saanen a baro a damag a ti maysa a diputado, kabsatna wenno asideg a bagina ti gobernador, bise gobernador, bokal wenno mayor. Wenno saan, ti gobernador wenno mayor, bisena ti kabsatna, asawana wenno anakna. Di payen ammo dagiti kadawyan nga umili ti pangawagda kadakuada no dadduma gapu ta matikawda no ania ti tugtugawanda a puesto.
Kasta met a kapaliiwan a dagiti agturposen nga opisial ti probinsia wenno ili, agpababada iti puesto idinto nga ipasublatda ti puestoda iti kameng ti pamiliada sadanto agsubli iti dati a puestoda iti sumaruno a panagpipili. Rigodon ti puesto ken turay.
Kasta ti nakas-ang a kasasaad ti politika iti pagilian.
Dinastia iti politika ti awagda iti daytoy. Ngem kadagiti politiko, rumbeng laeng a preserbaen, salakniban ken papigsaen ti bukodda nga interes ken pagimbagan.. Nagbalinen ti puesto a kabukbukodanda, kukuada, monopoliada ken pagbagasan iti bileg ken inpluensia.
Iti napalabas, sumagmamano nga agilinlinteg ti nangipila iti gakat a mangpukaw iti daytoy agdadata a di panagpapatas iti gundaway a mabutosan ken mangituray iti tay-ak ti politika. Ngem nakaay-ay-ay a naipempen laeng iti Kamara, agkataptapokanen iti kabayagda iti pandag ken natay payen ti maysa kadagiti nangipila,daydi Diputado ti Laguna Magdaleno Palacol.
Kuna ti Artikulo II, Seksion 26 ti konstitusion a garantiaan ti Estado ti kaadda iti patas a gundaway para iti serbisio publiko ken ipawilna ti dinastia politika kas inladawan ti linteg.
Ngem inutil laeng daytoy a probiso ti konstitusion agsipud ta ipapaigid laeng dagiti agilinlinteg tapno di mapekka ken di makarsan ti bubon a pagsagsagrapanda iti kinabileg ken kinaturay.
Iti daytoy a senario, ditayo ngarud namnamaen a maipasa iti Kongreso dagiti nakapempen a gakat a kontra dinastia.
Kabayatanna, anusantayo dagitoy a politiko nga agbutbot iti tugaw bayat ti panagtakemda uray iti sanguanan ti kinapudno nga awananda iti kabaelan a mangidaulo ken mangimaton iti panagtaray ti gobierno iti lugarda ken iti pagilian.
Ay-ay pay dagiti umili! Ay-ay pay ti pagilian!


text:
DAGITI addang iti panagsurat
1) panagpili iti idea
2) panagaramid iti balabala
3) panagaramid iti draft
4) panagaramid iti pinal a sinurat
Uppat met laeng ket ti addang iti panagsurat. Tapno naurnos ken nalaklaka ti panagsurat. Ania man a klase ken tipo ti sinurat.
Ta ania ngamin aya dagitoy?
Panagpili iti idea. Daytoy ti karirigatan iti amin a paset. Panagpili, kunana, ngarud nasken a kaunaan nga addang ti panagpili no ania ti suraten. Saan met ngarud a basta suraten lattan ti kayat wenno agsipud ta isu ti simmeksek iti utek kalpasan a “kuna” a kayat ti agsurat.
Adtoy dagiti sumagmamano nga ipangpangruna iti panagpili iti idea:
1) panawen
2) anag ti biag
3) nabara nga isyo
4) makaited iti impormasion
5) ken dadduma pay.
Panawen
Nalaklaka a madlaw ti preperensia dagiti napapanawen a sinurat. Iti man salaysay, kolum, sarita, nobela, daniw wenno ania la ditan a sinurat. Ta adda met dagiti panawen tunggal sinurat. Napintas a suraten para iti Pebrero ti panawen ti ayat, Hunio no maipapan iti eskuela, tudo no katutudo, paskua no panawen ti paskua, kuaresma no panawen ti kuaresma.
Anag ti biag.
Kayatna a sawen dagiti makaited iti inspirasion, talged ken regta. Kas koma dagiti pakasaritaan ti pinget ken namnama, pakasaritaan dagiti nagballigi, pakasaritaan a naidumduma, “daydiay man maipapan iti timmakder kadagiti nakatugaw” ken dadduma pay a naisangsangayan wenno naidumduma. Iraman ditoyen ti di nakapappapati ngem pudno a pakasaritaan no la ketdi makaited iti panangidalan, regta ken inspirasion.
Nabara nga isyo.
Paspas a suraten ken idatag a dagus iti pakaisangratanna. Saan a maitungtungkua ta dinto ket mabangles. Ta apaman a nagbaaw ti isyo, urayen manen ti sabali a luto. Isu a no adda agburburek nga isyo, sakayan, suraten ken idasar a dagus, suraten a dagus. Kalakaan amin a suraten ken adu nga amang ti ilgat dagiti agbasa itoy a sinurat gapu ta kapudpudotan ti isyo.
Makaited iti impormasion.
No ania daydiay maala dagiti agbasa a pakairanudan. No maipapan iti kabarbaro a teknolohia iti panagtalon, naisangrat dayta a para kadagiti mannalon. Basta adda daydiay pakaisangratanna ken napateg la unay ti impormasion a linaonna. Iramanmo metten ditoy ti kultura ken aw-awid, lalo dagiti marapukawen ken maisabsabali wenno awan kadagiti dadduma.
Sumagmamano laeng dagitoy nadakamat nga ipangpangruna ti panagpili iti idea.
Maala laeng ti panagpili iti idea iti aglawlaw (mapaliiw), mangngeg, mananam, maangot ken marikna.
PANAGARAMID ITI BALABALA.
Naidetalietayon iti napalabas no kasano ti agaramid iti outline.
PANAGARAMID ITI DRAFT.
Kadagiti dadduma, no makitadan nga adu ti mistek ti sinuratda, didan ituloy.
Ngem kuna ni Ernest Hemingway: “The first writing is shit!” Maysa kadagiti rimmimbaw a “quotation” maipapan iti panagsurat. Wen met, ta no basbasaek no kua dagiti rough draft dagiti sinuratna a naipablaak kadagiti liblibro, ayna, nakarkaro pay ngem agdadamo. Napipia pay ti karrakarra a trampo ta agtayyek.
Saan met la nga isuna, amin a mannurat, uray dagiti malalaki iti lubong ket naggapuda iti panagaramid iti draft. Adda pay dagiti agidulin iti draft ta napateg kadakuada daytoy. Orihinal ngamin dagitoy.
Isu a napateg ti panagaramid iti draft. Mamitlo? Mamindua wenno ad-adu pay, saan a nasken dayta basta pumintas ken dumur-as ti sinurat.
Nalaklaka ketdin ti agaramid iti draft ita a panawen ti kompiuter ta dagiti laeng madi ti sukatan ken nalaka laeng ti agedit ken agiseksek. Saan a kastoy ti kanam-ayna idi panawen ti makinilia ta no nageditka, sibubukel a sinurat. Idi panawen ti makinilia, rinolio ti maibus a ribbon, kinarton ti maibus a correction fluid, rimrim a kopunban ken carbon paper.
No agsurat iti draft, kalapen dagiti napapateg a yurno manipud iti sinurat wenno inaramid nga outline. Iselselmo aminen dita. Uray ta draft pay met laeng. Ngem nasken a nagtaud iti outline. Isu ngarud a napateg dayta nga outline a kas sumakduan iti “danum” ti draft.
No naiselsel aminen a kayat, isu metten ti panangedit. Unaen ti panagsasagannad dagiti pasamak. Dagiti importante ken di unay importante ken pasalsali. No nasken a sumurat manen iti sabali a draft manipud iti met laeng iti immuna a draft, aramiden. Agingga a kapkapnekan ti sinurat.
Isunto metten ti panangsurat iti pinal a sinurat.
Kuna dagiti dadduma, lalo dagiti agdadamo, ken tumangtangad kadagiti nalaing a nagsurat ken mannurat: “kasano aya ti panagut-utekna?”
Ngem dida la ammo, adu a sukisok, panagpili iti idea a di maputputpot dayta. Panagaramid kadagiti outline. Panagaramid dagiti draft. Daytoy la unay draft, kasta met dayta outline, adu ti busbosenda a panawen. Ad-adu nga amang ti panawen a mabusbos kadagita dua. Kalakaan iti panagsurat iti pinal a sinurat ta “rewrite” laengen daytoy manipud iti maudi a draft.
Anus ti kasapulan iti panangipreperar iti suraten ken sinurat. Kas itoy a kolum ken itoy a topiko. Adu a bulan nga innak insagana. Naukagko dagiti website dagiti nalalatak nga unibersidad: UP, Ateneo (de Naga, Manila), De La Salle University (kangrunaanna ti Dasmariñas campus) ken dadduma pay ken nakipartisipar kadagiti forum ken discussions maipapan itoy a panagadal, ken adu a liblibro ti Sining Komunikasyon ken Oral and Speech Communications a ginatangko ken binulodko nga inseroks ken in-scan nga aramaten a reperensia ken pagadawan iti bagas ti sinurat. Adu a panawen ti innak panangisagana (iti outline, daydiay syllabus) a saan la ngata a maminsangapulo a panagbalbaliw agingga a dimteng ti pannakapnek.
Kalpasanna, adda manen gudeng: saanak met a titser wenno otoridad iti panagisuro. Ngem kangrunaanna iti amin, iti panggep a panangipresentar iti bukod a sao ti maysa a panagadal iti komunikasion a kas kadagiti dadduma pay a lengguahe. Maysa a posibilidad a mapasamak a mabalin met gayam nga isuro kas iti maad-adal iti eskuelaan.
(Adda tuloyna)


text:
Wikipedia:Napili nga artikulo ita nga aldaw/Enero 13
Ni Le Corbusier, naipasngay a kas ni Charles-Édouard Jeanneret-Gris idiay La Chaux-de-Fonds, ti bassit a siudad idiay Kanton ti Neuchâtel idiay akin-amianan a laud ti Suisa, idiay Banbantay Jura, iti agarup a 5 kilometro (3.1 milia) iti ballasiw ti pagbeddengan manipud idiay Pransia. Isu ket maysa idi a Suiso-Pranses nga arkitekto, dumidibuho, pintor, urbanista, mannurat, ken maysa kadagiti pionero iti natawtawagan itan iti moderno nga arkitektura. Isu ket naipasngay idi idiay Suisa ken nagbalin nga umili ti Pransia idi 1930. Ti karrerna ket nagpaut kadagiti lima a dekada, nga addaan kadagiti naipatakder a pasdekna iti amin a paset ti Europa,India, ken Amerika.
Isu ket nangiregregget iti panangited ti nasaysayaat a kasasaad ti panagbiag kadagiti napusek a siudad, ni Le Corbusier ket impluensial idi iti urbano a panagplano, ken nagpundar a kameng idi ti Congrès international d'architecture moderne. Ni Corbusier ket nangisagana ti kangrunaan a plano para iti naplano a siudad ti Chandigarh idiay India, ken nagkontribusion idiay kadagiti naisangayan a desinio para kadagiti nadumaduma a pasdek.


text:
1996
Ti 1996 ket maysa a bisiesto a tawen a nangrugi iti aldaw ti Lunes iti kalendario a Gregoriano.
Paspasamak[urnosen | urnosen ti taudan]
Naipasngay[urnosen | urnosen ti taudan]
Pimmusay[urnosen | urnosen ti taudan]
- Enero 28 – Joseph Brodsky, naiyanak a Ruso a mannaniw, Premio Nobel a laureado (naipasngay 1940)
- Pebrero 2 – Gene Kelly, Amerikano nga aktor (naipasngay 1912)
- Abril 6 – Greer Garson, Ingles nga aktres (naipasngay 1904)
- Hulio 30 – Claudette Colbert, Pranses-Amerikana nga aktres (naipasngay 1903)
- Septiembre 17 – Spiro Agnew, maika-39 a Bise Presidente ti Estados Unidos (naipasngay 1918)
- Disiembre 19 – Marcello Mastroianni, Italiano nga aktor (naipasngay 1924)


text:
ALILEM, Ilocos Sur – Siam a barangay ti naipaayan iti serbisio manipud
kadagiti opisina ti gobierno probinsial ken line agencies iti
pannakaangay ti “Kakailian nga Agnaed iti Barbarangay Sangsangkamaysa
nga Agrang-ay Tayo” (KABSAT) idi Enero 29 ditoy.
Malaksid ti P5,000 financial assistance kada barangay, lectures ken seminar, naited kadagiti barangay ditoy ti 2 a water pumps,1 a kuliglig, 9 nga upgraded a toro a kalding, 18 a nebulizers, 9 a BP apparatus, surgical ken sterilization equipments, auto clave porth, surgical trays, BHW kits, 2 set ti encyclopedia, certified mango seedlings, 36 sako ti used clothings, 2 portable sound system, plastic bags para iti seedlings, tilapia fingerlings, monoblocks, ken TV set ken electric fan para iti baro senior citizen’s building.
Nangipaay pay iti dental services ti Phil. Army idinto a binagi ti MFLM Madrigal Foundation dagiti libre nga agas ken bitamina a naited kadagiti agindeg ditoy.#


text:
VIGAN CITY -Nakiddaw itay nabiit ti pannakailaksid dagiti agmulmula iti tabako mainaig iti panagbuis nangruna iti makunkuna nga expanded value added tax (E-VAT).
Daytoy ti sinaguday ti resolusion a pinutar ni Bise Gob. Deogracias Victor “DV” Savellano ken naidatag iti hunta probinsial babaen ken ni Bokal Alexander Bistoyong, chairman ti committee on agriculture, kabayatan ti regular session a naangay itay lawasna.
Kas naipalaon iti resolusion, naiturong ti nadakamat a kiddaw kada Presidente Gloria Macapagal-Arroyo, Senate President Franklin Drilon ken House Speaker Jose De Venecia.
Inkalintegan ni Savellano a rumbeng laeng a mailaksid iti E-VAT dagiti agmulmula iti tabako gapu iti kangina dagiti aramatenda nga agricultural inputs a kas iti ganagan ken pestisidio idinto ta saan met a nangina wenno nangato ti presio dagiti ilakoda a produkto kas iti tabako.
Iti met biang ni Bokal Orlino Tesoro, chairman ti committee on rules and legal matters, inkalinteganna nga awan ti umdas a rason a pangiputanan iti pannaka-exempt dagiti mannalon iti EVAT.
“Mapasamak laeng ti kasta no maamendaran dagiti sumagmamano a probision kas naituyang iti EVAT Law. Ngem agingga a di maamendaran, saan a maiyannatup iti linteg a maited ti tax exemption,” panangilawlawag ni Tesoro.
Naitantan pay laeng ti pannakataming ti nadakamat a resolusion gapu iti kaawan ti autor a mangdepensa iti daytoy kabayatan ti deliberasion.


text:
Abril 21
Ti Abril 21 ti maika-111 nga aldaw ti tawen (maika-112 kadagiti bisiesto a tawen) iti kalendario a Gregoriano. Adda pay 254 nga al-aldaw ti nabati aginggana intono maungpot ti tawen.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1864 – Max Weber, Aleman a politikal nga ekonomista (pimmusay 1920)
- 1976 – Rommel Adducul, Filipino a basketbolista ken coach
Pimmusay[urnosen | urnosen ti taudan]
- 1910 – Mark Twain, Amerikano a mannurat (naipasngay 1835)
- 1970 – Earl Hooker, Amerikano a gitarista (naipasngay 1929)
- 1997 – Diosdado Macapagal, maika-9 a Presidente ti Filipinas (naipasngay 1910)


text:
SANTIAGO, Ilocos Sur – Adda pagdaksanna no maminsan ti mannaturog ta matakawan a dina mapuotan.
Nagpulong iti kuerpo ti polis ni Jeffrey Eligino, 27, residente iti Barangay Caburao gapu iti panangkurimes ti dua a lalaki iti petakana ken dua a selponna.
Segun iti biktima, kabayatan ti pannaturogna iti nipa hut iti lugarda, simrek ti dua a di nabigbig a lalaki ket intarayda ti walletna a naglaon iti driver’s license, OR ti motor nga XRM, P2,700 a kuartana ken dua a cellphone a Nokia 7650 ken 2100 nga agpateg amin iti P6,700.
Iti pannakaisurat daytoy, awan pay ti natiliw a suspetsa iti panagtakaw.


text:
Monday, July 25, 2016
ROLYO TI HOSE KEN JETMATIC PUMP, NAI-TURNOVER ITI BARANGAY TI BATO
Cabugao, Ilocos Sur – Naangay ti Turn-over dagiti Equipments kas iti Rolyo ti Hose ken Jetmatic Pumps ken dadduma pay kadagiti Opisiales ken bumarangay ti Barangay Bato nga idauluan ni Punong Barangay Silvino N. Jacob itay nabiit iti Barangay Hall ti nasao a barangay.
Inyallawat ni Mayor Josh Edward S. Cobangbang a binayabay ni SBM Atty. Randy B. Kinaud iti pannakaiyallawat kadagitoy a ramit kadagiti maseknan a lumugar a kaduada dagiti lideresda.
Iti pannakiuman ti Web in-Action ken ni Kapitan Jacob, imbatadna a napateg unay daytoy a nagun-odda manipud iti LGU-Cabugao nga idauluan ni Mayor Josh Edward ket impeksana iti nalaus a panagyamanna ken kadagiti kabarangayanna iti pannakaited kadakuada kadagitoy a ramit a mangpanam-ay ken mangtulong kadagiti kalugaranna iti Barangay Bato.
Innayon pay ti Punong Barangay a mantenerenda a nasayaat dagitoy a naited kadakuada a ramit tapno agtultuloy a mapagtalinaed iti usarda kadakuada a nakaisagutan dagitoy. # (Web In-Action)
Posted by Bayan ng Cabugao, Ilocos Sur at 9:48 AM
Subscribe to: Post Comments (Atom)


text:
Salaysay ni Christine Marie R. Versoza
(Maudi a paset)
Iti maysa a panagadal dagiti taga-Finland, kapid, a naipablaak pay iti Neurology Journal, imbagada a ti kanayon a panagsida-pannangan iti kamatis ket iyadayona ti tao iti pannakaistrok. Ti ngamin kamatis ti dakkel a pagtaudan ti antioxidant a lycopene a manglapped iti pannakaistrok. Adu dagiti antioxidants ngem ti laeng lycopene ti makaited iti nakananama a proteksion kontra istrok.
Wen man, kapid, kasta ti inrakurak dagiti nagsukisok a taga-Finland. Iti nasao a panagadalda, iti sangaribu nga agkabannuag nga addaan iti nangato a lycopene iti darada ket limapulo ket lima met a porsiento ti naamirisda a saan a maistrok.
“This study adds to the evidence that a diet high in fruits and vegetables is associated with a lower risk of stroke,” kasta man ti palawag ti maysa nga autor ti panagadal a ni Jouni Karppi, iti University of Eastern Finland ti Kuopio, Northern Savonia, Finland. Daytoy nga unibersidad ti nalatak a mangitagtaguyod maipapan iti panagadal ken panagsukisok iti medisina, salun-at ken related studies sadiay a pagilian, kapid.
Natakuatanda pay a sangapulo kadagiti dua gasut limapulo ket walo a nagadalanda a tattao nga addaan iti kababaan-kabassitan a lycopene a laok iti darada ti naistroken gapu iti blood clots wenno panagbarado ti urat a daluyan-pagagusan ti dara. Isu dayta ti natakuatanda ken impablaakda iti nasao a Neurology journal.
Daytoy ti maysa pay a pagsayaatan ti agsida ken mangan iti kamatis, natakuatan ket dagitoy a nagsukisok a nabaknang ti kamatis iti bitamina A, B, C ken dadduma pay a minerals. Ti bitamina A ket makatulong la unay kadagiti mata tapno saan a kumapuy ti panagkita, saluad kadagiti nagduduma a bakteria ken inpeksion, pangmentenar ti kinasalun-at ti kudil ken dagiti litid, pangpatibker iti tultulang ken susuop ken dadduma pay.
Ti bitamina B ket makatulong a mangmentenar iti nasayaat a salun-at lalo ti puso. Ti panagkurkurang itoy a bitamina ket parnuayenna ti sakit a beriberi, nervous system ken dadduma pay.Ti bitamina C iti kamatis ket saan a madadael uray no mailuto isu a nasayaat daytoy a para iti dalem ken ti bituka; kasapulan unay ti bagi tapno makapataud iti collagen ken fiber a kasapulan dagiti ngipen, susuop, connective tissue, capillary walls, ken talged kontra iti sakit ti kudil ken dadduma pay. No agkurang ti bagi itoy a bitamina, marikna iti kinalaka a mabannog, agbaliw ti karirikna ket nadaras nga agalburito, nalaka a masugsugatan; maaddaan saksakiten iti gugot ken dagiti ngipen.
Maysa ti kamatis kadagiti kangrunaan a nateng a mangpasayaat iti digestive system, daytoy ti introduction ti Ayurdeva a libro ni Dr. C. C. Thakur a nagkunaanna a blood purifier ti kamatis, maagasanna dagiti sakit nga anemia, apro, dagiti sakit iti dalem ken nakaro a gurigor. Uray ni Dr. G. S. Verma, ti nangsurat iti Miracles of Fruit, kinunana a nasaysayaat no sidaen-kanen ti kamatis a saan a nailuto.
Iti pannakadiskubre ti carotenoid lycopene a nabigbig dagiti ipaayna a talugading ti kamatis para iti pagsayaatan ti salun-at. Maysa kano a powerful substance ti lycopene a manglapped kadagiti cardiovascular diseases. Kastoy ti insurat ti maysa nga eksperto iti salun-at, “The lycopene-rich tomato, with its synergistic nutrients, is a powerful protector of heart disease. When the sauce is made in the traditional Italian fashion, with garlic, oregano, parsley and all the other spices, a tremendous amount of antioxidant, antithrombotic and anti-inflammatory action is added.”
Ania ti kunam, kapid? Ti kinalaing ni Ilokano nga agsida iti kamatis ti mangilisi kenkuana kadagiti adu a saksakiten a kas kadagiti nadakamat iti ngato?
Wen, dayta ti pudno. Gapu iti kamatis a pagsiwsiwan iti uray ania, nangnangruna kadagiti kinilnat a nateng, intuno a lames wenno ikan, mailisitayo kadagiti nakaro a saksakit a sagsagabaen iti agdama.
Ania ti kunam, kapid? Ania ti aramidem iti kamatis tapno pumintas ken tumarnaw met ti kudil ti rupa, aglalo dagiti kudil a nakamagmaga?
Sus, kapid, saludsodem pay laeng aya? Manggudduaka lattan iti naluom a kamatis samo isapsapo dita rupam. Igusugosmo lattan. No kasapulan a nayonam pay, aramidem. Agpaut dayta a panangiradrad, panangisapsapom ti kamatis iti rupam iti lima a minuto. Balnawam iti apagem-em ti pudotna a danum, nalpas!
Wen, dayta ti imbaga dagiti beauty experts, kitaem sadiay website ti wikihow ta adda demonstration sadiay.
Kunada ngarud, kapid: Basta kamatis, iti rupa pagpakinis!
Ngem adda met nangisingasing iti panangaramid iti maskara manipud iti tubbog ti kamatis. Laokan ti tubbog ti kamatis iti arina agingga iti pumalet sa dayta ti isapsapo iti rupa. Ngem kadagiti dadduma, nasaysayaat kano no naluom nga abokado ti pangilaokan, ta agpada ti abokado ken kamatis a pagpakinis iti kudil. Aramiden met laeng dayta iti lima a minuto, santo banlawan.
Impablaak ti American Journal of Lifestyle Medicine idi 2000, a ti kamatis ket “protection against osteoporosis, skin damage caused by ultraviolet light and brain disorders…” Kadagiti nataenganen, kapid, nga agedad iti limapulo agpangato, kasapulan kano ti bagi iti ad-adu a vitamin B-6, ket ti kamatis ti nabaknang a taudan dayta a bitamina.
Adu pay ti maipaay ti kamatis. Saan laeng a para iti taraon ken salun-at no di pay iti turismo! Wen, kapid, nagadu a festival iti pagiliantayo, ngem awan man laeng ti makapanunot met a sumurot iti tomato festival sadiay Spain.
Nalatak iti lubong ti La Tomatina Festival a maangay tunggal Agosto sadiay Bunol, Valencia, Spain. Nangrugi pay laeng daytoy idi 1940. Gubat iti kamatis, kayatna a sawen, agbibinnarsakda, agtampisawda, agay-ayamda, agraragsakda iti arena dagiti linusakda a tinoleda a kamatis, kapid. Naisangsangayan a ragragsak. Idi napan a tawen, sangagasut a tonelada ti inusarda. Ngem daytoy a tawen, ta immadu ti turista a nakipartisipar ken nakipagragragsak, ninayonanda manen!
Wen, ngarud, kapid, dayta a festival ket pagdidinamagan iti sangalubongan. Adu met ti timmulad kadayta, kas panangiyam-ammo ti lugarda iti lubong, kas pangawis kadagiti turista. Kaunaan a timmulad ti The Colorado Texas Tomato War, a nangrugi idi 1982; kada 25 iti Hunio a mapasamak met sadiay ili ti Sutamarchan, Colombia ken nangrugi idi 2004; Pebrero met no selebraranda ti Tomato Fair sadiay San Jose de Trojas, Costa Rica; Oktubre nga angayenda met sadiay probinsia ti Dongguan, Guandong, China; sadiay City of Reno, Nevada, USA, inrugida metten ti tinawen a piesta ti kamatis sipud pay idi 2009; idi Pebrero 12, 2011 a napasamak ti kaunaan a Great Tomato War sadiay ili ti Quillon, VIIIth Region, Chile.
Ngem nupay adu ti nangtulad iti tomato festival, impariten ti gobierno sadiay India ti pannakaangay daytoy a parambak ti kamatis, partikular iti ili ti Bangalore ken Mysore agsipud ta kunada a saan kano a rumbeng a dadaelen ti tinotonelada a kamatis.
Sadiay met Milwaukee, Winsconsin, USA, inrugida idi 2009 ti piesta, ngem linimitaranda itan a 250 a tattao laengen ti agtampisaw iti arena. Itay la Hulio 2013 a rinugianda met ti inawaganda iti tomato blast sadiay Chicago, Illinois, USA.
Ti ngamin kinalatak ti La Tomatina Festival ti Valencia, Spain iti sangalubongan ti gapuna a naawis met dagiti dadduma a lugar a mangangay iti bersionda. Ta ngamin, adu a turista nga aggapu pay ti nadumaduma a pagilian ti makipagragragsak iti tinawen.
Kamatis laeng dimo kuna, kapid, ta makaawis met iti adu a turista!
Wen ngarud, kapid, awan la makapanunot met a mangtulad kadayta a festival. Iti probinsiatayo nga Ilocos Sur, pasaray malunglungsot iti igid ti kalsada dagiti tiniklis a kamatis. Ania ngata no mangangayda met iti La Tomatina Food Festival? Uray no iparang laeng dagiti luto nga inaramatan iti kamatis, dagiti ensalada a nalaokan iti kamatis, kilawen a nalaokan iti kamatis, sinigang ken dadduma pay?#


text:
STA. MARIA, Ilocos Sur – Dua a lalaki ti nangpaltog iti maysa a barangay tanod kabayatan ti panangtulongna kadagiti agbasbasa nga ubbing nga agballasiw iti kalsada iti Maynganay Norte.
Nainaganan ti biktima a ni Rolando Divina, 47, tanod, ngem saan a nabigbig dagiti nangpaltog kenkuana.
Naammuan iti imbestigasion a madama nga iwanwanwan ti biktima dagiti agbasbasa iti Maynganay Elementary School nga agballasiw iti kalsada idi lumabas ti dua a nakahelmet a lallaki a nakasakay iti awanan plaka nga RS Yamaha 100 ket pinaltoganda ti biktima.
Naitaray ti biktima iti Reyes Clinic and Hospital, sa naiyalis iti Gabriela Silang General Hospital para iti panakaagasna.
Insigida a naglibas dagiti di pay nabigbig a suspetsa kalpasan ti pammaltog.


text:
Okra
Ti okra ket maysa a managsabong a mula iti familia Malvaceae a naisigud iti tropical nga Africa. Dati a maibilbilang kas species ti Hibiscus, ngem naidasig itan iti genus Abelmoschus. Ti balikas nga "okra" ket nagtaud iti Africano a pagsasao.
Ti okra ket tinawen a mula wenno patinayon (perennial) a muyong a mula, a dumakkel agingga iti dua a metros a katayag. Ti bungana ket immarantiddog a nagkuntirad, 5 agingga 20 a centimetros a kaatiddog, nga addaan iti adu a bukbukel.
Maimulmula ti okra kadagiti tropical ken nabara a depdeppaar iti lubong kas tarao a nateng. Nayallatiw iti Estados Unidos babaen ti komersio ti Africano nga adipen, ket mabalin a maimula kadagiti umabagatan nga estado kas tinawen a mula. Maysa met ti okra kadagiti kalatakan a nateng iti naladaw a maika-20 a siglo a panagluto dagiti Japones. Iti met panagluto a Palestina, iti Jordan ken dadduma pay a paset ti dumaya a Mediterraneo, ti okra ket maar-aramid a napalet a luto a masagpawan iti dadduma pay a natnateng ken karne. Iti Filipinas, nangruna iti Kailokuan, maysa a ramen ti okra iti pinakbet dagiti Ilokano ken gagangay a mailingta wenno maituno ti okra a maensalada wenno maisawsaw iti bugguong.


text:
Kolum ni Jobert M. Pacnis
(Maudi iti dua a paset)
Malagipko la ket ngarud met ti fieldtrip-mi idi addaakon iti kolehio. Destinasion: geothermal plant idiay Laguna. Ken opisina ti NAPOCOR.
Apagisu a pinnunnomi nga agkakaadalan ti maysa a van. Gapu ta van, maysa laeng ti drayber. Naannayas met ti biahemi idi mapakami. Ngem idi agawidkamin, iti paset ti kabambantayan ti Nueva Vizcaya, kellaat a nailibay ti drayber gapu siguro metten iti awan sarday a biahe ket nakuranganen iti turog. Ta awan met kasinnukatna. Naimbag ta napuotan ti kaadalanmi a kaabayna ket daytoy ti nangpaguni kenkuana idi madlawna a sabalin ti turong ti lugan. Sakbay a matnagkami iti derraas, naawiden ti naklaat a drayber ti manibela. Uray la naganit-it ti lugan iti pangprenona kalpasanana.
“Ngannganitayon!” nakunami laengen. Dakkel a pagyamyamananmi iti dimi pannakadisgrasia.
Itoy a napasamak ni Cacai, nakalbit manen dagiti maseknan nga ahensia tapno adalenda ti pannakaipawil dagiti fieldtrip nga awan ti pakainaiganna iti panagbasa dagiti ubbing. Ta, wen, nasakit a kinapudno itan nga agbalbalinen a negosio dagiti dadduma a pagadaln ti fieldtrip. Kadawyan a nangatngato nga amang iti magasto ti estudiante iti panag-fieldtrip-na ti singiren ti pagadalan kenkuana. Di met makapagkedked dagiti nagannak ta narigat no gapu laeng iti fieldtrip, saan a makapagturpos ti nagrigrigatanda nga insakad nga anak. Ta kinapudno payen a ti fieldtrip, agbalbalinen a final exam kadagiti dadduma.
Iti Commission on Higher Education Memorandum Order No. 17, nalawag nga ibagbagana a dagiti fieldtrip, rumbeng nga asideg laeng ken mabagaan nga umuna ti komision nga akinsakup iti lugar tapno maadal/makita daytoy no adda pagpeggadan dagiti ag-fieldtrip. Maikabassit pay no kua ti gastos dagiti nagannak.
Apagserrek met ti ubing iti umuna a tukad ti kolehio, nakailanaden iti student handbook ti maipapan iti fieldtrip. Daytoy a banag, mailawlawag iti mapasamak a general orientation sakbay ti panangrugi ti klase. Ditoy a mapagpapatangan tapno adda man makita a pagdaksan/pagpeggadanna, marisuten a nasapa.
Malagip nga idi Mayo itay napan a tawen, ginisar dagiti kongresista ti administrasion ti CHED gapu iti panangpalubosda kadagiti nagngingina a fieldtrip a napaspasamak kadagiti adayo a luglugar. Adda pay kadagiti sabali a pagilian.
Maysa met laeng nga agpampanday ti linteg iti Kongreso ti nagkuna a di koma agbalin ti fieldtrip a suno dagiti kangrunaan nga eksaminasion a pagdalanan dagiti estudiante.
Kadagiti saan a makabael a dumar-ay iti fieldtrip, saan koma a pakaigapuan ti di panagturpos ti maseknan nga ubing. Maikkan ketdi daytoy iti aktibidad iti asidegna a dakkel met laeng ti pakainaiganna iti kurso nga al-alaenna.
Iti nasao a memorandum, sakupenna amin a kolehio ken unibersidad. Ket ti asino man a mapaneknekan nga opisial/mannursuro ti pagadalan a pinagkakuartaan ti fieldtrip, mabalin a maikkat iti puestona gapu iti grave misconduct.
Iti met interbiu ti media iti DepEd, kinuna ti ahensia a dida mabalin a paisardeng dagiti fieldtrip ta dakkel ti maitulongna daytoy iti panagbasa dagiti ubbing. Kaniada laeng, siguraduenda a maipatpatungpal ti linteg a mangsaluad iti karadkad dagiti maseknan.
Ngem di pay nalnalpas ti imbestigasion iti napasamak ni Cacai, sabali manen nga aksidente ti napasamak. Uppat nga estudiante iti Pangasinan ti natnag iti periswel iti uneg ti pagadalan ta rambakan daytoy ti anibersariona.
Sabali laeng ti kaipadpadamag nga ipupusay ti maysa nga agad-adal iti elementaria ta dinanog ti kaadalanna nga agtawen laeng iti siam.
Nakakaskas-ang dagitoy a pasamak. Namnamaen nga addada iti nasayaat nga ima dagiti annak kabayatan ti kaaddada iti uneg ti pagadalan ngem sabali met ti realidad.
Ti nakapatay nga ubing, awan ti makuna a a kriminal a sungsungbatanna ta nalawag a nakalanad iti linteg a dagiti laeng agtawen iti 18 agpangato dagiti mabalin a makasuan iti kriminal. Ketdi, saan a makalisi iti sibil a responsibilidad aglalo dagiti nagannak kenkuana ken kasta metten ti pagadalan. Ken dakkel a trauma ti ibunga daytoy iti biagna a bakbaklayenna iti unos ti panagbiagna nupay agdalan iti pannarabay ti DSWD kalpasanna.
Kuna dagiti eksperto, dagiti kastoy a pasamak, adda dakkel a nagramutanna a masapul a kitaen, ipangag, adalen dagiti nagannak ken mannursuro. Mabalin a bayolente itan dagiti ubbing gapu kadagiti makitkitada iti aglawlaw aglalo iti pagtaenganda wenno kadagiti mabuybuyada iti telebision. Pannarabay ngarud ti nasken kadakuada. Napateg a kaduaen ida iti panagbuyada ken limitaran no di man ipawil a maminpinsan ti panagay-ayamda kadagiti bayolente a games iti computer.
Daytoy ngarud ti rumbeng a makita: ti pannakabalanse ti amin. Ken ti naiget a pannakaipatungpal dagiti linteg. Iti kasta, awanen ti sabali pay a Cacai nga agbalin a biktima. -0


text:
ABRA – Kinuna dagiti opisial ti militar ditoy a dakkel a disnog kadagiti rebelde a gerilia ti pannakarubbuot ti dakkel a kampoda iti Barangay Pacoc-Talampac, Lacub.
Segun ken ni Col. Loreto Rirao, agdama a commanding officer ti 503rd Infantry Brigade ti Philippine Army, nagballigi ti army ken military a nakastrek iti nasao a kampo kalpasan ti panagrinnupak ti dua a grupo agingga iti kaaldawan ti CPP-NPA idi Marso 29. Natay iti dayta a rupak ni PO1Teddy Cumahleng ti RMG-PRO-COR.
Nakakumpiska iti nasao a kampo dagiti nagtipon a grupo dagiti pannakabagi ti linteg iti maysa nga M16 rifle, garand rifle, 6 anti-personnel mines, 4 TNT explosives, 2 hand grenades, 6 nga icom handheld radios, 2 NPA flags, multi-media DLP projector, 3 generators, solar panel, chainsaw, telebision, dream cable satellite, DVD player, 3 wet cell batteries, 2 computer printers, flash discs ken CD’s, 200 meter hose, libro manipud Marxist ken Lenin, medical paraphernalia, personal belongings, coffee grinder, mining tools, Bayan Muna ken Anakpawis campaign materials, ken subersibo a dokumento.
Segun ken ni Rirao, nadiskubre ti kampo idi Marso 12 babaen ti pannakaalada iti impormasion nga adda maisaysayangkat nga illegal a panagminas iti nasao a lugar nga aglawa iti 25 kuadrado kilometro.
Segun pay iti impormasion, daytoy ti main camp ni Juvencio Balweg iti Abra Provincial party committee ti CPP-NPA.
Innayon ni Col. Raul Bautista, commanding officer ti 41st Infantry Battallion iti 5th Infantry Division a nakabase idiay Tagodtod, Lagangilang, Abra nga adda 24 a kubo iti uneg iti kampo a binukel ti medical room, radio computer room, power house, supply room, alternate supply area, conference room, school house, kitchen/bakery. Adda pay ti kulongan ti manok, pagnatengan, fishpond, pagdigusan ken basketball court.
Pattapatta ti militar a tallon a tawen a naipasdek ti kampo iti nasao a lugar.


text:
CANDON CITY – Rinibu nga agindeg iti maikadua a
distrito ditoy probinsia ti nagdudupudop ditoy siudad tapno
gundawayanda ti tallo nga aldaw a medical mission nga insayangkat
dagiti dodoktor manipud iti Hawaii itay Enero 15-17.
“Imbes nga aggastoak iti nasurok P50,000 gapu iti
operasionko iti myoma, na-operarak a libre,” siraragsak nga imbaga
ni Mrs. Minerva Ramirez, maysa a pasiente.
Kinuna met ni Manang Librada a saan a nagpangadua a
nagpaopera iti goiterna gapu ta espesialista dagiti dodoktor ti
Aloha Medical Mission.
Dinayaw met ni Tata Mamerto ti kinalaing dagiti
nangopera iti bukol ti anakna.
“Daytoy a programa ket babaen ti panagtinnulong ti
Candon City Hospital ken dagiti kakailiantayo idiay Hawaii ket
naisayangkat ti libre nga operasion, check-up ken panakaited iti agas
kadagiti pasiente,” kinuna ni sigud a congresswoman Grace Singson.
Indauluan ni Dr. Ramon Sy, co-founder ken past
presidente ti Aloha Medical Mission dagiti nagkaadu a doktor, nurses,
ken lay volounters manipud Hawaii, Mainland USA ken dadduma pay a
paset iti lubonga nangisayangkat iti libre a major operation kas iti
ovarian cyst, breast mass, goiter, sakit iti matris, ukel-ukel,
gusing; minor surgery iti cyst ken dadduma pay a bukol iti bagi.
Naikuyog iti bunggoy da Samuel Sonson, agdama a
presidente ti Candonians of Hawaii, ken ni Dr. Ignacio Torres, maysa
a mabigbig a doktor nga anak ti Candon.
Malaksid kadagiti doktor iti Hawaii, nakipag-operar da
Dr. Ericson Singson, Dr. Candonino Gazmen, Dr. Jose Bello ken dadduma
pay a doktor ti Candon City Hospital.
Lima
nga aldaw a naisayangkat ti OPD iti sango iti hospital babaen ti
Candon City Health Center Team nga indauluan ni Dr. Narciso Ramos.#


text:
SANTA, Ilocos Sur – Narugit a kalsada ti mapapati a nakagapu iti panagdinnungpar ti maysa a ten-wheeler truck ken van iti national highway a sakup ti Barangay Manueva ditoy nga ili idi Agosto 28, 2013.
Nakaro ti dadael ti makannigid a sungo ti Hi-Ace van a minaneho ni Val Anthony Fulla y Balbaro, 29, naasawaan, residente iti Zone 6, Bangued, Abra, idinto a nadadael met ti makannigid a likud a fender ti ten-wheeler Lorry tanker truck a minaneho ni Alberto Castillo y Melchor, 44, naasawaan, ken residente iti Barangay 30B, Laoag City, Ilocos Norte.
Nupay kasta, saan a nakaro ti dunor ni Fulla.
Naammuan iti report nga agpaamianan ti van ket mapapati a linisianna ti narugit a paset ti kalsada ket kimmaut iti bangir a linia a puon ti nakasapgidan kenkuana ti makasabatna a ten-wheeler truck.
Naiballakad ken ni Fulla ti panagpaagasna iti ospital tapno adda pagibasean no bilang agdinnarumda iti drayber ti tanker truck.#


text:
Katuday
Ti katuday wenno ti sientipiko a naganna iti Sesbania grandiflora (sinonimo. Aeschynomene grandiflora, Agati grandiflora)[2] ket isu ti maysa a bassit a kayo iti henero ti Sesbania.
Deskripsion[urnosen | urnosen ti taudan]
Daytoy ket napardas nga agtubtubo a kayo, addaan daytoy kadagiti natimbukel ken kadawyan a bulong ken dagiti puraw ken nalabbasit a sabong depende daytoy ti sebbanagnna. Dagiti bungana ket kasla nadalumpinas, atiddog ken addaan kadagiti naingpis a berde a bukel. Daytoy a kayo ket nalaing a dumakkel iti nainit a lugar ken narigat a maimuyongan kadagiti lugar nga agyelo. Daytoy ket addaan ti nalukneng a kayo a dumakkel aginggana ti 3-8m, dagiti bulongna ket umatiddog iti 15–30 cm; dagiti bulongna ket agparisda kadagiti 10-20 a paris wenno adadu pay ken maysa nga awan parisna.
Dagiti nagibasaran[urnosen | urnosen ti taudan]
Dagiti akinruar a silpo[urnosen | urnosen ti taudan]
Midia a mainaig iti Katuday iti Wikimedia Commons


text:
SANTIAGO, Ilocos Sur. Maysa a sigud a kapitan ti barangay ti nagpulong iti polis gapu iti panangpangta kenkuana ti maysa a kalugaranna iti Barangay Butol ditoy nga ili.
Nagpulong ti polis ni Godofredo Gabuat, 60, sigud a kapitan iti Barangay Butol a pinangtaan ti managan Bobby Gagarin, kalugaranna met laeng iti nasao a barangay.
Iti blotter ti polis, makipatpatang ti biktima kadagiti sumagmamano a kagawad ti barangay idi simmangpet ti suspek a nakaiggem iti buneng ket inpangtana a patayenna ni Gabuat.
Nupay kasta, naanawa dagiti kagawad ni Gagarin.
Saan a nailanad iti report no apay a pinangtaan ni Gagarin ni Gabuat.#


text:
CANDON CITY- Ti city local
government officer ditoy siudad ti napadayawan a kaadduan ti
nagapuanan iti Department of Interior and Local Government- Ilocos
Sur itay napan a tawen.
Inawat ni Victoria Ramos, DILG
officer ditoy ti sertipiko ti pammadayaw kas top performing field
officer ti DILG-Ilocos Sur iti maysa a programa a naangay idiay
Bantay, Ilocos Sur idi napan a bulan.
“Saan
ko a naragpat daytoy nga award no di maigapu iti suporta ken tulong
dagiti kapitan, opisial ti barangay ken opisial ti siudad,” kinuna
ni Ramos bayat ti interbio kenkuana toy nagsurat.
Innayon ni Ramos a gapu iti
madagdagus a panangisubmite dagiti barangay kadagiti requirements a
dinawat ti DILG, natungpalna amin nga indatag iti opisinada.
Kinuna ni Ramos a naisangsangayan
ti pannakapilina kas top performer agsipud ta naggapu amin iti
maikadua a distrito ti probinsia ti Ilocos Sur dagiti dadduma a
napadayawan pay a field officer.
Ti field officer manipud iti Sta.
Cruz ti nakagun-od iti maikadua a pammadayaw, maikatlo ti Sta. Lucia,
maikapat ti Tagudin ken maikalima Sta. Maria, Ilocos Sur.
“Nagasatkami
ditoy second district ta naala ti cluster 2 dagiti lima a pammadayaw
a naited iti probinsia,” kinuna ni Ramos.
Addaan
ti probinsia ti Ilocos Sur iti tallo a cluster: Cluster 1 ti umuna a
distrito; Cluster 2 ti lowland second district; ken Cluster 3 ti
second upland.#


text:
QUIRINO, Ilocos Sur – “Addan ti kabarbaro a balay ti ili ti Quirino!”
Daytoy ti naragsak a kinuna ni Mayor Jaime Aciong, Sr. kabayatan iti panangsarungkar kenkuana dagiti kameng ti media ti Ilocos Sur iti Quirino, Ilocos Sur.
Kinunana a daytoy ket napundoan iti agarup P15 a milion a pisos a naggapu iti RA 7171 ti congressional district, provincial share ken municipal share.
“Mainagurasionan koman daytoy a pasdek iti daytoy Hunio 12 a panakarambak ti Independence Day ngem agsipud ta saan a nakadar-ay dagiti kangrunaan a bisitami gapuna a daytoy ket naisanud pay laeng ti inagurasion ken pannakabendision.” Kinunana.
“Nupay kasta, rugianmin ti agiyalis kadagiti opisinami iti daytoy baro a balay ti ili, ditoykamin nga agopisina ken agserbi kadagiti umili.”
Ti tallo kadsaaran a building ket maysa kadagiti kangrunaan a proyekto iti administrasion ti mayor ta nasukatan ti daan a presidensiada.
Malaksid iti daytoy, adu pay dagiti kangrunaan a proyekto a kasapulanda a mapaadda iti Quirino tapno agtuloytuloy ti serbisio kadakuada.


text:
VIGAN CITY – Saan a naregreg ti pouch ti maysa nga overseas Filipino worker bayat ti kaaddana iti maysa a fast food chain ditoy Vigan City idi malem ti Agosto 4 no di sinikuat ti maysa a mannipdut, daytoy ti impalnaad ti footage ti CCTV a rinebisa dagiti polis kalpasan ti insidente.
Kas inreport ni Nishel Guiang Narag, 36, OFW, naasawaan, ken residente iti Barangay San Mariano, Bantay, Ilocos Sur iti polis, naregregna ti pouch a naikabil iti uneg ti bagna idi napan nangan iti McDonald idi agarup 12:00 ti malem ti nadakamat a petsa.
Segun ken ni Guiang, naikabil iti pouch ti kuentasna nga agpateg iti P5,000.00, cash money nga agdagup iti P10,000.00 ken nadumaduma nga ID.
Ngem iti follow-up investigation nga inyussuat ti kapolisan ti Vigan ken panangrebisoda iti footage manipud iti closed circuit television camera a nakainstolar iti uneg ti nasao nga establisimiento, limtuad a sinikuat ti maysa a babai a mannipdut ti pouch a naikabil iti uneg ti bag ni Guiang.
Nabigbig ti suspek babaen ti ladawan iti rouge gallery ti Vigan City police station a maysa a Lolita Espinilla Mar aka Lolit, residente iti Sitio Paddual, Barangay Pug-os, Cabugao, Ilocos Sur.
Napilaan ni Espinilla iti theft iti opisina ti city prosecutor, Vigan.
Kabayatanna, nasurok makalawas kalpasan ti pannakahold-ap ti LBC, Vigan Branch, awan pay ti natiliw a suspek a nangisayangkat iti panagtakaw.
Ngem kinuna ti polis nga agtultuloy ti panagkalapda iti impormasion a makatulong iti pannakaammo iti kinasiasino ti nagtakaw iti LBC, Vigan City Branch a masarakan iti Quezon Avenue ditoy siudad idi malem ti Agosto 5, 2017.
Kas maibatay iti police blotter, agmaymaysa ti suspek a nangserrek iti nasao a establisimiento.
Segun met ken ni Andrea Peralta Belen, 21, awanan asawa, customer associate ti nasao nga establisimiento, ken residente iti Barangay Manueva, Santa, Ilocos Sur, saanna a nabigbig ti suspek agsipud ta nagkallugong iti bullcap ken nakamaskara,
Inladawanna ti suspek nga agtayag iti sumurok-kumurang 5’8”. kalalaingan ti pammagina, ken addaan iti tattoo iti imana.
Iti inisial a panagimbestiga dagiti polis, agarup 12:47 ti malem ti Agosto 5, bayat ti panagtrabaho ni Peralta, simrek lattan ti suspek ket nagderetso nga immasideg kenkuana sana pinaturongan iti di ammo ti kalibrena a paltog sana indeklara ti hold-ap.
Gapu iti butengna, inyawat ni Peralta ti koleksionna a kuarta nga agdagup iti P80,000.00.
Binallaagan ti suspek ni Peralta a saan a rummuar ta adda kaduana ket paltogan daytoy no supringenna ti pammilin.
Mapapati a nagnagna a naglibas ti suspek iti saan nga ammo a direksion.
Nangiwayat dagiti nagresponde a polis iti hot pursuit operation maikontra iti suspek ngem negatibo ti resultana.
Segun iti polis, agtultuloy ti panagimbestiga iti nasao a kaso ket sumaruno ti progress report. (Tawid News)


text:
VIGAN CITY – Naikustodia ti maysa a barangay kagawad kalpasan a naipulong a nagpason ti lisensia ti psltog nga indepositona iti maysa a paginuman ditoy siudad idi rabii ti Septiembre 3.
Ti makadakes, naduktalan dagiti nagresponde a polis a malaksid a nagpason ti lisensia ti paltog ni Jorge Domenden Bucay, 38, naasawaan, barangay councilor ken residente iti Barangay Ora East, Bantay, Ilocos Sur, awan pay ti naiparangna a permit nga agikuyog iti armas iti ruar ti pagtaenganna.
Intimbre ti di nainaganan a bouncer ti Lyric Bar ni Domenden iti polis idi nagpabigbig daytoy a maysa a konsehal ti nadakamat a barangay idi indepositona ti paltogna idi simrekda iti bar.
Nagpaso idi Marso 10, 2014 ti lisensia ti paltog ni Domenden a maysa a Norinco Pistol Caliber 45 ket adda nakasulbong a magasin a nagkarga iti 8 a bala.#


text:
Plantilia:Ammom kadi/Nobiembre 19< Plantilia:Ammom kadi
- ... a ti ariwanas (nailadawan) ket buklen dagiti bituen ken dagiti estelar a tidda, interestelar a pamay-an ti alingasaw ken tapok, ken ti nangisit a banag ?
- ... a ti Kappon ti Sobiet iti kalawa a 22,402,200 kuadrado kilometro (8,649,500 kd mi) ket isu idi ti kadakkelan nga estado iti lubong ?
- ... a ti Vienna ket makunkuna pay a ti "Ti Siudad iti Tagtagainep" ?
- ... a ni Mahatma Gandhi ket nagassawa idi isu ket agtawen ti 13 ?
- ... a ti Holokausto a balikas ket nanipud ti balikas a Griego holókaustos: hólos, "sibubukel" ken kaustós, "napuoran" ?


text:
We performed several songs that include the song Bannatiran. It refers to a mythical bird. The lyrics of the song is as follows:
Bannatiran ta dutdot mo’t kalilibnusan
Ta panggep mo dika putuluyan
Suminakan sadinno aya’t papanam
Sadino Bannatiran, ania a kayo’t inka pagdisuan
Ania nga sabong ti kayat mo Bannatiran
Ta uray no awan pilit nga inka isapulan
Ta sika ti sarming a paganninawan
Iti raniag da init ken bulan (repeat stanza)
Iti kayo nga agsabong ken ayat panawam man
Ay babawyem to’t kamaudianan
No ni liday ti matumpungam


text:
CABUGAO, llocos Sur – Naibunong manen kadagiti mannalon ditoy nga ili ti Ryan Rice itay Hunio 10 tapno ad-adda pay a mapadakkelda ti produksionda a bagas.
Mismo nga inwaras ti DA-LGU nga idadauluan ni Acting Municipal Agriculturist Robert S. Savella ken ti pannakabagi ti ken ni Lolita Arce, pannakabagi ti OPAG-Ilocos Sur, ti Hybrid Rice 182 wenno Ryan Rice kadagiti rehistrado a mannalon ditoy nga ili.
Kanaig daytoy, impeksa ni Mayor Edgardo S. Cobangbang, Jr. ti panagyamanna iti liderato ti gobierno probinsial gapu iti agtultuloy a panangipapaayda iti tulong kadagiti mannalon tapno mapadur-as ti panagbiagda.
Indagadag ni Cobangbang ti panangsurot dagiti mannalon kadagiti pagannurotan iti panagtalon tapno maragpatda ti dakdakkel a produksion ti bagas.
Kabayatanna, kas kulminasion ti panangrambak iti Maika-118th nga anibersario iti panagwaywayas ti Pilipinas, nangangay ti lokal a gobierno ditoy iti panagmula iti mangrove ken panagdalus iti igid ti baybay idi malem ti Hunio 10.
Lima a coastal barangays a pakaibilangan ti Pug-os, Salapasap, Sabang, Salomague ken Dardarat ti napan nag-mulaan iti mangrove ken nagdalusan ti lokal a gobierno ditoy a pakaibilangan dagiti agpapaay iti nadumaduma a departamento ken pagopisinaan ditoy nga ili.
Naibatay daytoy nga aktibidad iti Office Order No. 06, Series 2016 iti Opisina ti Mayor a napetsaan iti Hunio 9, 2016. (TNM team)


text:
VIGAN CITY, Ilocos Sur – Binigbigen ti Liga dagiti Probinsia iti Pilipinas ti Kakailian nga Agnaed iti Barangay Sangsangkamaysa nga Agrang-ay Tayo (KABSAT), daytoy ti impakaammo ti gobernador ditoy probinsia itay nabiit.
Kinuna ni Gov. Deogracias Victor Savellano a rinekognisar ti League of Provinces of the Philippines (LPP) ti KABSAT Outreach Program gapu ta nakitada a dakkel ti maitulong ti nadakamat a programa iti pannakailung-aw dagiti umili manipud iti kinapanglaw.
Kanaig daytoy, dua manen nga ili a pakairamanan ti Santa ken San Ildefonso, Ilocos Sur ti sinerbian ti KABSAT idi Marso 18 ken 19, 2010.
Immuna a dinanon ti KABSAT ti Santa, Ilocos Sur idi Marso 18 ket naiyawat ti nadumaduma a ramit ti talon kas iti corn sheller, kuliglig, water pumps, generators ken hose; bangka a de motor ken iket para iti sigay; medical kits, kitchen utensils, garden tools, tents, tugtugaw, sarukod para kadagiti senior citizens, encyclopedia, tsaleko para kadagiti barangay tanod ken tulong a pinansial a sag-P5,000 tunggal maysa kadagiti 26 a barangay ti Santa.
Iti sumuno nga aldaw, tallo a farm tractors, medical kits para BHWs, sarukod para kadagiti senior citizens ken P15,000 a financial assistance tunggal maysa kadagiti 15 a barangay ti naipaima iti San Ildefonso.
Rinuk-atan pay ni Savellano ti P5 milion a pondo para iti pannaka-rechannel ti Bantaoay river.
Nataming dagiti sakit dagiti umili iti dua nga ili babaen ti medical ken dental mission a paset pay laeng ti KABSAT program idinto a dimmalan iti panagsanay dagiti barangay officials, volunteer barangay workers ken agtutubo babaen kadagiti seminars nga insayangkat dagiti opisina ti kapitolio ken line agencies a nakipaset iti programa.
Impanamnama ni Vice Mayor Jesus “Popoy” Bueno II ti agtuloy a suportada kadagiti napipintas a gannuat ti gobierno probinsial a kas iti KABSAT.
Kinuna met ni Vice Mayor Amante Purisima nga apaman a mairingpas ti rechanneling ti Bantaoay river, maliklikanton ti pannakalayus dagiti barangay a dalanan ti karayan kas iti Busiing Norte, Busiing Centro Sur ken Gungogong.#


text:
STA. CATALINA, Ilocos Sur – Napilaan iti kaso ti maysa a barangay captain kalpasan ti mapapati a panangkaritna iti maysa a police officer ken panangbassawangna iti maysa nga opisial ti Commission on Elections ditoy nga ili idi malem ti Oktubre 20. Napilaan ni Chris Conrad Navarro, barangay captain ti Barangay Poblacion ditoy nga ili, gapu […]
Tag Archives | Sangguniang Kabataan
Agpailayon a barangay kagawad, napapatay iti paggasolinaan
CALASIAO, Pangasinan – Napapatay ti maysa a pailayon a barangay kagawad bayat ti pananggasolinana iti motorsiklona idi malem ti Oktubre 17 ditoy nga ili. Natay a sigida ni Gerry Garcia, 55, residente iti Barangay San Vicente ditoy nga ili gapu kadagiti sugatna iti bukotna. Kitkitaen dagiti polis no adda pakainaigan iti eleksion ti pannakapapatay ni […]
Share:
PRO1 to deploy 2700 cops for barangay and SK polls
CAMP BGEN OSCAR M FLORENDO – The Police Regional Police 1 (PRO1) will deploy more than 2,700 policemen in 2,635 polling centers in the four provinces of Region 1 to ensure clean and orderly barangay and sangguniang kabataan (SK) elections on October 25. PRO1 director Chief Superintendent Orlando M. Mabutas said his personnel will be […]
Share:
3 suspek nangpatay ti barangay captain, addan iti kustodia ti polis
SARRAT, Ilocos Norte – Ibilangen ti polis a nasolbaren ti pannakapapatay ti barangay captain ti Barangay 2 ditoy nga ili kalpasan ti pannakaaresto dagiti tallo a suspek iti pammapatay. Addan iti kustodia ti polis ditoy dagiti suspek a da Lordelito Torda, Richard Borjal ken Riccel Sison, agpapada a pasurot ni Mayor Edito Balintona ditoy nga […]